Kes pembedahan tertunggak selesai akhir tahun ini - JKN Melaka

BANDAR HILIR, 5 Jun - Jabatan Kesihatan Negeri Melaka (JKNM) menyasarkan akan menyelesaikan ribuan kes pembedahan tertunggak menjelang akhir tahun ini.  Pengarah, Dr Rusdi Abd Rahman berkata, pihaknya cakna mengenai setiap kes pesakit dan sedang berusaha menyelesaikan kes tertunggak termasuk mendapatkan bantuan pakar dari Kuala Lumpur, Selangor, Johor dan Negeri Sembilan.Katanya, usaha itu telah dimulakan pada awal tahun lalu, namun terjejas selepas kemasukan varian delta pada pertengahan tahun 2021.

“Sasaran untuk negeri Melaka ialah semua badlog akan selesai pada tahun ini, Jadi apa yang kita buat ialah yang pertama, kita kenal pasti apakah keupayaan kita. Sekarang ini kita buat di semua hospital.

"Di hospital besar kita buat pada hari Sabtu dan kemudian kita buat seperti pada hari pembedahan perdana yang mana kita kumpulkan semua kes, kita kumpulkan semua pakar dan ada antaranya kita minta bantuan pakar di daerah negeri yang terdekat untuk kita kumpulkan dan buat pembedahan tersebut," kata Dr Rusdi di sini. Beliau berkata demikian ketika ditemui pada Majlis Perasmian Wellness On Wheels, disempurnakan Exco Kesihatan dan Antidadah Negeri, Dr Muhamad Akmal Saleh.


Sejumlah peluru dan sebutir bom tangan lama ditemukan di belakang rumah

IPOH, 5 Jun - Seorang lelaki terkejut apabila menemukan sejumlah peluru dan sebutir bom tangan lama ketika menggali tanah di belakang rumahnya di Kampung Selarong, Pengkalan Hulu, kira-kira 173 kilometer dari sini pada Jumaat.Ketua Polis Daerah Pengkalan Hulu Deputi Superintenden (DSP) Zulkepli Ibrahim berkata dalam kejadian kira-kira pukul 4.15 petang itu, lelaki berusia 50 tahun terbabit sedang melakukan kerja-kerja untuk membesarkan kandang lembu."Polis menerima maklumat berhubung penemuan itu pada pukul 6 petang dan hasil siasatan mendapati bom berkenaan merupakan bom tangan lama dengan ukur lilit 20 sentimeter (sm) dan panjang 12 sentimeter."Sejumlah peluru jenis 7.62mm General Purpose Machine Gun (GPMP) yang ditemui pula sudah berkarat," katanya dalam satu kenyataan di sini.

Susulan itu, beliau berkata kerja pemusnahan telah dilakukan Unit Pemusnah Bom (UPB) Taiping pada pukul 10.20 pagi tadi tanpa sebarang insiden tidak diingini berlaku dalam proses tersebut.Katanya peluru tersebut pula akan dilupuskan oleh pihak Unit Persenjataan (AMRA) Ibu Pejabat Polis Kontinjen (IPK) Perak.Justeru, beliau menyeru orang ramai yang menjumpai sebarang objek seperti bom atau bahan letupan supaya tidak menyentuh atau mengalihkannya, tetapi terus melaporkan kepada pihak polis untuk tindakan selanjutnya. - BERNAMA


Gempa bumi di Kepulauan Tonga

KUALA LUMPUR, 4 Jun - Gempa bumi kuat berukuran 6.0 pada skala Richter dikesan melanda Kepulauan Tonga pada 9.07 malam ini.Menurut kenyataan Jabatan Meteorologi Malaysia (MetMalaysia), gegaran berlaku pada kedudukan 690 kilometer (km) Timur dari Laucala, Fiji dengan kedalaman 238 km.

Bagaimanapun, gempa berkenaan tidak membawa ancaman tsunami kepada Malaysia. - BERNAMA


SPRM tahan 275 orang belia terlibat rasuah dalam tempoh dua tahun

(Timbalan Ketua Pesuruhjaya SPRM, Datuk Seri Norazlan Mohd Ghazali berucap pada majlis penutup Konvensyen Mahasiswa Antirasuah (KoMawAr) di Dewan Tunku Canselor, Universiti Malaya)

KUALA LUMPUR, 4 Jun - Sejumlah 275 golongan belia berumur 30 tahun ke bawah terlibat dalam jenayah rasuah ditahan Suruhanjaya Pencegahan Rasuah Malaysia (SPRM) sepanjang tempoh dua tahun bermula tahun 2020 sehingga hari ini.Ia melibatkan seramai 231 orang lelaki dan 44 orang wanita atas kesalahan memberi dan menerima rasuah ketika negara masih dalam tempoh pandemik COVID-19.Menurut Timbalan Ketua Pesuruhjaya SPRM, Datuk Seri Norazlan Mohd Ghazali, dalam tempoh tersebut seramai 160 orang telah dituduh di mahkamah, manakala 76 orang lagi sudah selesai perbicaraan dan didapati bersalah.

"Ada di antaranya masih pelajar dan apabila (umur) 24 ke 30 tahun tu mereka telah bekerja, itu yang kita agak khuatir, maknanya belia-belia kita ini sudah pun habis belajar, apabila memasuki alam pekerjaan maka elemen godaan rasuah wujud dan ada di antara (nya) tak dapat menolak godaan itu, mereka telah terlibat dan sebahagian dari data yang ditangkap itu, ada di antara mereka itu bekerja di jabatan-jabatan kerajaan," kata beliau selepas majlis penutup Konvensyen Mahasiswa Antirasuah (KoMawAr) di Dewan Tunku Canselor, Universiti Malaya, di sini.Tambah Norazlan, data yang dibentangkan itu wajar dijadikan peringatan bahawa ada di antara belia yang ditahan adalah bekas penuntut IPT.Segala pendedahan dan pengetahuan mengenai rasuah diharap dapat dijadikan ingatan kepada graduan sebagai benteng daripada terperangkap dengan godaan dan gejala rasuah.


Jemaah umrah meninggal di KLIA akibat komplikasi darah tinggi

SEPANG, 4 Jun - Kematian seorang jemaah wanita yang tiba di Lapangan Terbang Antarabangsa Kuala Lumpur (KLIA) di sini, semalam tiada kesan yang mencurigakan, kata Polis Daerah KLIA, Asisten Komisioner Imran Abdul Rahman.Sebaliknya, Imran berkata kematian jemaah umrah itu yang baru pulang menunaikan ibadah umrah adalah disebabkan komplikasi darah tinggi.Menurut beliau, pihaknya dimaklumkan kejadian itu pada jam 1.10 tengah hari."Kejadian berlaku di laluan Gate 12 KLIA untuk pesawat MH8021."Pemeriksaan fizikal tiada kesan yang mencurigakan dan berdasarkan maklumat, mangsa berusia 53 tahun ada menghidap penyakit darah tinggi," katanya. (Kru kapal dan pasukan perubatan membantu jemaah wanita yang rebah dan pengsan sebaik keluar daripada pintu pesawat/FOTO ihsan pembaca)

Katanya, jenazah mangsa telah dibawa ke Hospital Serdang dengan diiring pihak Kementerian Kesihatan Malaysia (KKM) KLIA untuk tindakan lanjut.Terdahulu media melaporkan mangsa difahamkan telah rebah dan pengsan baik keluar daripada pintu pesawat.Menurut mutawif, jenazah telah selamat diuruskan dengan kerjasama baik dari kru Malaysia Airlines (MAS), kakitangan dan polis KLIA.


Keluarga Malaysia dipelawa penuhi kekosongan jawatan sektor perhotelan - Nancy

(Menteri Pelancongan, Seni dan Budaya, Datuk Seri Nancy Shukri bercakap pada sidang media selepas majlis pelancaran pengiklanan badan pesawat (livery) serta kempen #GoJalanLah di Sky Park RAC Industrial Park Bukit Jelutong, Shah Alam, Selangor )

SHAH ALAM, 4 Jun - Keluarga Malaysia dipelawa memenuhi kekosongan jawatan dalam sektor perhotelan, bagi mengurangkan kebergantungan kepada pekerja asing.Meski sektor tersebut antara yang teruk terjejas sepanjang tempoh pandemik, namun prestasinya semakin meningkat setelah Malaysia kembali membuka sempadan serta mempromosikan pelancongan domestik. Bagaimanapun jelas Menteri Pelancongan, Seni dan Budaya, Datuk Seri Nancy Shukri, cabaran yang dihadapi pengusaha hotel ketika ini adalah kekurangan tenaga kerja.Malah, terdapat kebimbangan dalam kalangan bekas pekerja untuk kembali berkhidmat kerana tidak yakin terhadap kestabilan dan kelangsungan sektor berkenaan.

"Sekarang sebenarnya kita memerlukan lebih ramai pekerja dan kita membantu sektor-sektor pelancongan ini dari segi hotel, spa, semua itu, kita cuba membantu untuk memastikan mereka mendapat pekerja-pekerja bukan sahaja dari dalam negara tetapi luar negara juga, kerana keadaannya amat memerlukan, bila ianya amat memerlukan, itu bermakna keadaan industri pelancongan kita dalam negara kita bagus, sangat terjamin," kata beliau ketika ditemui media selepas majlis pelancaran pengiklanan badan pesawat (livery) serta kempen #GoJalanLah di Sky Park RAC Industrial Park Bukit Jelutong, di sini hari ini.Menurut Nancy, industri pelancongan antara sektor yang berupaya pulih serta berkembang dengan cepat, khususnya perhotelan.Namun, hasilnya bergantung kepada sejauh mana pihak industri menyediakan aktiviti, kemudahan serta pakej yang menarik kepada pelanggan.


KASA peruntuk RM343 juta bagi pemuliharaan muara sungai dan hakisan pantai di Terengganu - PM

(Perdana Menteri, Datuk Seri Ismail Sabri Yaakob ketika berucap sempena majlis perasmian penutup Jelajah Aspirasi Keluarga Malaysia (JAKM) di Kompleks Sukan Negeri Terengganu)

KUALA NERUS, 4 Jun - Pelbagai projek dirancang dan diluluskan di Terengganu sebagai tanda keprihatinan kerajaan kepada masyarakat di negeri tersebut. Sehubungan itu, RM343 juta diperuntukkan Kementerian Alam Sekitar dan Air (KASA) bagi pemuliharaan muara sungai dan hakisan pantai di empat daerah, antaranya Setiu, Kemaman, Dungun dan Marang yang dijangka selesai pada bulan Januari tahun 2025.  Perdana Menteri, Datuk Seri Ismail Sabri Yaakob berkata, kerosakan benteng pemecah ombak semasa musim tengkujuh mengakibatkan pemendapan pasir sekali gus mencetekkan laluan bot ke jeti Pelabuhan Chendering, Marang.

"Kerajaan maklum tentang kerosakan benteng pemecah ombak yang membawa kepada berlakunya pemendapan pasir sekali gus mencetekkan laluan bot ke jeti Pelabuhan Chendering, Marang dan menyukarkan proses pendaratan ikan," kata beliau ketika berucap sempena majlis perasmian penutup Jelajah Aspirasi Keluarga Malaysia (JAKM) di Kompleks Sukan Negeri Terengganu, di sini.  Mengulas lanjut Ismail Sabri berkata dalam bidang kesihatan pula, projek Hospital Dungun dijangka siap dibina tahun ini.  Lima lagi projek dijadual siap tahun depan adalah pembinaan Hospital Kemaman,klinik kesihatan Kampung Raja serta naik taraf dan penggantian sistem lif di Hospital Sultanah Nur Zahirah (HSNZ).


KASA sasar tanam sejuta pokok bakau menjelang tahun 2030

(Timbalan Menteri Alam Sekitar dan Air, Datuk Mansor Othman (tengah) merasmikan Pelaksanaan Inisiatif Belia Prihatin Alam Sekitar: Penanaman 500 Pokok Bakau Bersempena Hari Alam Sekitar Sedunia 2022)

NIBONG TEBAL, 4 Jun - Kementerian Alam Sekitar dan Air (KASA) menyasarkan sejuta pokok bakau ditanam di seluruh negara menjelang tahun 2030.  Ia merupakan usaha memelihara dan memulihara pokok yang menjadi habitat kepada ekosistem alam sekitar itu.  Timbalan Menterinya, Datuk Mansor Othman berkata, setakat ini kira-kira 300,000 pokok telah berjaya ditanam di seluruh negara sejak usaha itu dimulakan tahun lalu.  “Sebenarnya penanaman pokok bakau bukan sahaja boleh mencegah hakisan pantai, malah dapat memulihara habitat asal supaya anak ikan, udang dan ketam dapat membiak, ini meningkatkan stok sumber perikanan setempat serta ekonomi penduduk setempat,” katanya kepada pemberita di sini hari ini.

(Para peserta menanam pokok bakau bersempena Hari Alam Sekitar Sedunia 2022)

Beliau ditemui selepas Majlis Perasmian Pelaksanaan Inisiatif Belia Prihatin Alam Sekitar: Penanaman 500 Pokok Bakau Bersempena Hari Alam Sekitar Sedunia 2022, anjuran Pusat Perubahan Iklim dan Teknologi Hijau Malaysia (MGTC) dan Kelab Belia Prihatin Malaysia di Pusat Pendidikan Hutan Paya Laut Sungai Acheh, di sini.Menurut beliau, usaha tersebut mampu membantu menangani masalah hakisan pantai dan memulihara habitat asal untuk terus membiak.  Ia secara tidak langsung jelasnya akan meningkatkan bekalan sumber perikanan dan ekonomi penduduk setempat. Dalam majlis tersebut sebanyak 500 pokok bakau berjaya ditanam dengan penglibatan kira-kira 100 peserta.


KPDNHEP P.Pinang keluarkan kompaun RM55,300

GEORGE TOWN, 4 Jun - Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mengeluarkan kompaun bernilai RM55,300 kerana pelbagai kesalahan yang dilakukan oleh peniaga sejak awal Januari hingga semalam.Ketua Pegawai Penguatkuasanya A. Mogan berkata nilai kompaun yang dikeluarkan itu melibatkan sebanyak 187 kes yang dikesan pihaknya dalam pemeriksaan yang dijalankan sepanjang enam bulan pertama tahun ini."Daripada jumlah itu, RM48,100 adalah nilai kompaun untuk kesalahan di bawah perenggan 5, Perintah Kawalan Harga dan Antipencatutan (Penandaan Harga bagi Barangan dan Caj Perkhidmatan) 2020 membabitkan 125 kes."Selebihnya nilai kompaun yang dikenakan kepada peniaga adalah untuk kesalahan di bawah Perintah 2(2) Perintah Kawalan Harga dan Antipencatutan (Penandaan Harga Barangan Harga Terkawal),” katanya dalam kenyataan hari ini.

Katanya sepanjang tempoh sama, KPDNHEP Pulau Pinang  telah menjalankan 29,822 pemeriksaan di pelbagai premis perniagaan di seluruh negeri bagi memastikan peniaga mematuhi undang-undang yang ditetapkan.Mogan berkata KPDNHEP Pulau Pinang juga giat menjalankan pemantauan dan pemeriksaan harga barangan serta  tanda harga di sekitar negeri itu memandangkan isu kenaikan harga barangan yang semakin menjadi perhatian sekarang ini.“Untuk pengetahuan, seramai 82 penguat kuasa KPDNHEP Pulau Pinang dikerahkan untuk menjalankan pemantauan dan pemeriksaan serta penguatkuasaan setiap hari di seluruh negeri ini,” katanya.Beliau berkata pihaknya juga memohon kerjasama dari semua peniaga agar mematuhi undang-undang yang telah ditetapkan dan sentiasa meletakkan tanda harga pada barangan serta tidak menaikkan harga sesuka hati.Menurutnya sekiranya peniaga dikesan atau didapati melakukan kesalahan, pihaknya tidak akan berkompromi dengan mana-mana pihak dan mereka boleh dikenakan tindakan kompaun mengikut Akta Kawalan Harga dan Antipencatutan 2011. -BERNAMA


DVS pelbagaikan penyelidikan dan kajian, pastikan sekuriti makanan negara terjamin

SERDANG, 4 Jun - Makanan dari produk haiwan memberi cabaran pengurusan yang berbeza dan memerlukan kompetensi bagi menangani aspek keselamatan makanan.Mengambil peranan itu, Jabatan Perkhidmatan Veterinar (DVS) negara mempelbagaikan penyelidikan dan kajian bagi meningkatkan produktiviti bekalan.Pemantauan berterusan rantaian bekalan makanan termasuk ayam dan telur terus dilakukan selain keselamatan makanan berasaskan ternakan itu dipastikan terjamin sebagai persediaan jika isu sekuriti makanan timbul.DVS komited untuk melaksanakan kajian dan penyelidikan supaya produktiviti ayam yang ketika ini menjadi isu hangat, akan dipertingkatkan.Selain itu, pelbagai siri kerjasama bersama agensi-agensi lain, akan turut dilaksanakan oleh DVS bagi memastikan produktiviti ayam semakin meningkat dan terjamin terutamanya daripada aspek sekuriti makanan negara.Jelas Ketua Pengarah Jabatan Perkhidmatan Veterinar, Datuk Dr Norlizan Mohd Noor, selain kajian dan penyelidikan, semua aspek membabitkan bekalan dan pengeluaran ternakan termasuk ayam dipantau.

"Dalam konteks pengeluaran ayam sebenarnya, mengikut statistik kita, sebenarnya telah melepasi tahap SSL 100%, tapi dalam keadaan tertentu, memang kita sedar, ada perkara-perkara yang boleh menyebabkan penurunan dalam pengeluaran, ini yang berlaku sekarang ini. "Tapi kita dalam Jabatan Perkhidmatan Veterinar dengan sokongan Kementerian Pertanian dan Industri Makanan (MAFI), kerajaan memberikan komitmen untuk kita berusaha mengatasi masalah yang kita hadapi sekarang ini untuk meningkatkan pengeluaran ayam dan telur dalam negara, tapi Insya-Allah, perkara ini akan selesai dalam tempoh yang terdekat," kata beliau.DVS terus memastikan isu bekalan makanan tidak berulang dan kejadian seperti penyakit haiwan ternakan dalam negara terkawal.Malah, DVS turut memantau rapi pengeluaran daging lembu, kerbau dan kambing termasuk yang dimport dari luar negara selamat dimakan dan mencukupi bagi menampung pasaran dalam negara.Kementerian Pertanian dan Industri Makanan dengan kerjasama DVS akan sentiasa memastikan kelangsungan sekuriti makanan negara terjamin serta memastikan tahap keselamatan dan kualiti makanan yang optimum.Laporan Mohan Chinnasamy, Berita RTM.


Banjir di Pendang, tiga rumah terjejas

PENDANG, 4 Jun- Tiga buah rumah terjejas berikutan banjir di Pendang, satu di Kg. Sukamari dan dua di Kg. Seberang Pegawai Pertahanan Awam Daerah Pendang, Leftenan Pertahanan Awam, Yuslina Yusuf berkata hasil pemantauan mendapati, air melepasi tebing dan memasuki kawasan halaman rumah.Keadaan terkawal. Katanya setakat ini, tiada pusat pemindahan sementara (PPS) dibuka memandangkan tiada penduduk yang terkesan mahu berpindah.

(Tiga buah rumah terjejas berikutan banjir di Pendang)

"Paras air Sg. Pendang berada di paras yang sama iaitu 2.93 meter. Kawasan yang terjejas ialah belakang Balai Bomba Sukarela Pendang, Kampung Banggol Kambing, Kampung Titi Kera, Kampung Alor Ali, Kampung Banggol Besi, pekan Tanag Merah, Kampung Rambai dan Kampung Alor Pudak," kata Yuslina.


Usaha tingkat promosi pelancongan domestik dipergiat

SHAH ALAM, 4 Jun- Usaha meningkatkan promosi pelancongan domestik terus dipergiat.Antaranya menerusi pengiklanan di badan pesawat serta Kempen #GoJalanLah bermula 1 Jun lalu hingga 31 Mei tahun depan.Menteri Pelancongan, Seni dan Budaya, Datuk Seri Nancy Shukri berkata menerusi kempen ini, bahagian depan badan pesawat Firefly akan dihiasi dengan logo Cuti-Cuti Malaysia.Ini bagi menggalakkan rakyat untuk melancong di dalam negara."Turut dipaparkan di dalam pesawat ialah visual kreatif produk-produk pelancongan menarik berserta logo sambutan ulang tahun ke-50 Tourism Malaysia," katanya ketika merasmikan pelancaran pengiklanan badan pesawat berkenaan di SkyPark RAC Bukit Jelutong, di sini hari ini.

(Nancy merasmikan pelancaran pengiklanan di badan pesawat serta Kempen #GoJalanLah di Shah Alam hari ini)

Nancy berkata, kerjasama pintar yang dijalinkan oleh Tourism Malaysia dengan syarikat penerbangan Firefly merupakan salah satu inisiatif bagi merangsang semula pertumbuhan ekonomi negara menerusi sektor pelancongan.Malah, pihak kementerian turut mengalu-alukan usaha Firefly melebarkan sayap ke Sabah dan Sarawak."Langkah tersebut diharap dapat menggalakkan lebih banyak penerbangan dua hala yang menghubungkan Sabah dan Sarawak dengan Semenanjung Malaysia khususnya dari Wilayah Utara.Promosi Kempen #GoJalanLah menawarkan diskaun sehingga 35% bagi tiket penerbangan, hotel penginapan dan pelbagai pakej percutian.


Sri Lanka guna dana COVID-19 untuk import ubat

NEW DELHI, 4 Jun- Sri Lanka akan membelanjakan 1.8 bilion rupee (kira-kira AS$5 juta) daripada dana COVID-19 bagi mengimport ubat-ubatan yang amat diperlukan, meskipun berdepan kekurangan bekalan barangan keperluan.Presiden Gotabaya Rajapaksa telah mengarahkan pegawainya menggunakan Dana Penjagaan Kesihatan dan Keselamatan Sosial COVID-19 bagi mengimport ubat-ubatan, lapor Daily Mirror Sri Lanka pada Jumaat.Dana itu diperoleh hasil sumbangan penderma bagi tujuan memerangi wabak COVID-19.Sri Lanka berdepan kekurangan barangan keperluan, terutamanya membabitkan bahan api, di samping kadar inflasi semakin meningkat.

Syarikat milik kerajaan, Litro Gas Lanka pada Jumaat menghentikan pembekalan silinder gas petroleum cecair (LPG) sementara menunggu kargo baharu yang bakal tiba, menurut laporan media.

Sri Lanka kini mengadakan perbincangan dengan Tabung Kewangan Antarabangsa (IMF) untuk memperoleh bantuan pinjaman.

Perdana Menteri Ranil Wickremesinghe pada Khamis berkata rundingan itu dijangka dimuktamadkan akhir bulan ini.

"Penstrukturan semula hutang telah bermula, berikutan pelantikan penasihat kewangan dan undang-undang.

"Kami juga telah menghubungi Jepun untuk mendapatkan bantuan. Hubungan dengan Jepun telah terjejas kami sedang berusaha memulihkan hubungan dan mendapatkan semula keyakinan mereka.

"Kami juga dalam proses rundingan menyambung pinjaman dengan India," katanya -BERNAMA

(Sri Lanka akan membelanjakan 1.8 bilion rupee (kira-kira AS$5 juta) daripada dana COVID-19 bagi mengimport ubat-ubatan yang amat diperlukan, meskipun berdepan kekurangan bekalan barangan keperluan/FOTO HIASAN BERNAMA)


HFMD: Perlis rekod 1,174 kes setakat semalam

KANGAR, 4 Jun- Sebanyak 1,174 kes Penyakit Tangan, Kaki dan Mulut (HFMD) di rekodkan di Perlis sejak awal Januari hingga semalam. Manakala bagi minggu epidemik ke-22 iaitu bagi tempoh 29 Jun hingga hari ini, 238 kes baharu HFMD direkodkan.Pengarah Kesihatan Perlis, Dr Sirajuddin Hashim berkata setakat ini tiga lokaliti wabak dikenal pasti masih aktif melibatkan dua buah taska dan satu tabika, namun masih terkawal.  "Masyarakat tidak perlu bimbang, apa yang perlu adalah patuh pada nasihat kesihatan yang telah dikeluarkan dari semasa ke semasa dalam Facebook, dalam kita punya sosial media, memastikan kebersihan diri itu adalah penting."Begitu juga kita telah menasihati pengusaha tabika dan taska apa yang perlu dilakukan sekiranya berlaku kes jangkitan HFMD di fasiliti masing masing," katanya.

Beliau menyatakan demikian selepas Majlis Pelancaran Mychampion Peringkat Negeri Perlis, di sini hari ini. Selain itu, Jabatan Kesihatan Perlis turut menjalinkan kerjasama dengan pengusaha taska dan tabika bagi memberi nasihat berhubung kaedah pencegahan wabak berkenaan.


Bayar zakat secara potongan gaji melalui skim PZB

KUALA LUMPUR, 4 Jun- Faktor lokasi tidak boleh lagi dijadikan alasan sukar melunaskan kewajiban membayar zakat.Pelbagai kaedah telah disediakan bagi memudahkan umat Islam membayar zakat.Pusat Pungutan Zakat (PPZ) Majlis Agama Islam Wilayah Persekutuan (MAIWP), kini giat melaksanakan kempen menunaikan zakat secara potongan gaji berjadual melalui skim PZB.Ketua Pegawai Eksekutifnya, Abdul Hakim Amir Osman berkata, PZB adalah saluran yang konsisten dan selamat serta boleh dimanfaatkan kakitangan kerajaan dan swastra di Wilayah Persekutuan.

(Abdul Hakim Amir Osman pada majlis pelancaran Kempen Skim Potongan Zakat Bulanan 2022)

Pembayar zakat boleh mendaftar secara dalam talian menerusi ptg.zakat.com.my atau mengisi borang di kaunter PPZ dan melalui majikan masing-masing."Sebanyak 5,000 pembayar zakat disasarkan berdaftar dalam tempoh dari 1 Jun hingga 31 Disember dengan kutipan keseluruhan RM40 juta setahun melalui potongan gaji," kata Abdul Hakim ketika ditemui selepas melancarkan Kempen Skim Potongan Zakat Bulanan 2022 di sini.Menerusi PZB juga pembayar zakat dilindungi Skim Kafalah Muzakki atau khairat kematian bernilai RM3,000.Pada majlis yang sama beliau turut menyampaikan hadiah kepada pembayar cukai bertuah kempen Ramadan Penuh Makna 2022.


Jalan Pantai Cenang diserah kepada kerajaan negeri Kedah

LANGKAWI, 4 Jun- Sebahagian Jalan Persekutuan FT115, Kuala Teriang-Pantai Tengah Langkawi diserahkan kepada kerajaan negeri Kedah sebagai usaha merancakkan lagi pembangunan dalam sektor pelancongan.  Dinamakan “Jalan Pantai Cenang”, lalun sejauh 1.85 kilometer itu kini berada bawah kawal selia penuh Majlis Perbandaran Langkawi Bandaraya Pelancongan (MPLBP).  Menteri Kanan Kerja Raya, Datuk Seri Fadhillah Yusof berkata, pembatalan warta jalan daripada jarak asal 9.26 kilometer itu melibatkan persimpangan Jalan Bohor Tempoyak sehingga persimpangan Jalan Pantai Tengah Langkawi.

"Jalan Persekutuan kepada kerajaan negeri Kedah pada hari ini terutamanya jajaran melibatkan 1.8 kilometer berada di Pantai Cenang ini bersesuaian dengan perancnagan yang dihasratkan oleh kerajaan negeri untuk memanfaatkan Pantai Cenang tersebut supaya ia akan dapat dibangunkan sesuai dengan Langkawi ini sebagai bandar pelancongan negeriKedah," katanya ketika ditemui media selepas Majlis Penyerahan Sebahagian Jalan Perseketuan KualaTeriang- Pantai Tengah kepada kerajaan negeri Kedah di Dataran Cenang Langkawi, di sini.

Berita berkaitanBeberapa kesalahan dikenal pasti hasil pemantauan di hotel LangkawiSektor pelancongan Langkawi sambut baik pembukaan semula sempadan negara Tambahnya, pihak kementerian memperuntukkan sehingga RM2.76 juta bagi tujuan baik pulih dan menyelenggara 195 kilometer jalan Persekutuan secara keseluruhan di Langkawi bermula Januari hingga Mei 2022.

(Dato’ Sri Haji Fadillah(kanan) hari ini hadir menyempurnakan Majlis Penyerahan Sebahagian Jalan Persekutuan FT115 iaitu Jalan Kuala Teriang – Pantai Tengah, Pulau Langkawi kepada Kerajaan Negeri Kedah


Wanita bekal air ketum kepada penagih air ketum ditahan polis

ARAU, 4 Jun- Seorang wanita berusia 40 tahun ditahan dalam serbuan sepasukan anggota polis daripada Bahagian Narkotik, Ibu Pejabat Polis Daerah Arau kira-kira pukul 4 petang, Khamis lalu.Wanita berkenaan ditahan di sebuah rumah di Kampung Baru kerana disyaki menjadi pembekal air ketum kepada penagih.Ketua Polis Daerah Arau, Superintenden Ahmad Mohsin Md. Rodi berkata, pihaknya menemukan sebanyak 150 bungkusan plastik dan sembilan botol mengandungi air ketum di atas lantai tandas dekat dapur rumah tersebut.

(Ketua Polis Daerah Arau, Superintendan Ahmad Mohsin Md. Rodi/IPD Arau)

"Air ketum yang dirampas dianggarkan 59 liter bernilai RM690 dan kes disiasat bawah Seksyen 30(3) Akta Racun 1952," katanya.Ketika ditahan, suspek mengaku bahawa bungkusan plastik dan botol berisi air ketum itu adalah miliknya untuk dijual beli di sekitar kawasan berkenaan dan kegiatan telah dilakukan sejak 6 bulan lalu.


Pesta Orkid, Flora dan Herba 2022 sasar 300,000 pengunjung nilai jualan sebanyak RM3.5 juta

KOTA BHARU, 4 Jun- Kementerian Pertanian dan Industri Makanan (MAFI) menyasarkan 300,000 pengunjung pada Pesta Orkid, Flora dan Herba 2022 dengan nilai jualan sebanyak RM3.5 juta.Program selama sebelas hari itu berlangsung di Pusat Transformasi Luar Bandar (RTC) Tunjong, Kota Bharu, Kelantan dan memanfaatkan 170 usahawan tani yang diberi ruang untuk memasarkan hasil pertanian menerusi 176 lot yang disediakan.  Timbalan Menteri Pertanian dan Industri Makanan I, Datuk Seri Ahmad Hamzah berkata, inisiatif itu adalah selari dengan fasa peralihan ke endemik yang menuntut usaha dalam menyediakan ruang pasaran kepada usahawan dalam memulihkan semula ekonomi setempat dan negara.  "Setinggi-tinggi tahniah dan terima kasih kepada pihak FAMA yang menjadi penganjur dan kerjasama yang telah diberikan kerajaan negeri untuk menjayakan majlis ini yang memberi impak terutama kepada pengusaha, usahawan dan pengunjung," kata Ahmad.

(Datuk Seri Ahmad Hamzah berkata Pesta Orkid, Flora dan Herba 2022 sasar 300,000 pengunjung)

Beliau berkata, industri florikultur terutama bunga orkid menjadi salah satu penyumbang kepada nilai eksport negara apabila sebanyak RM417.3 juta berjaya direkodkan tahun lalu.

Nilai tersebut menunjukkan peningkatan berbanding RM403 juta pada tahun sebelumnya.  "Pesta orkid ini pesta orkid bunga dan herba juga. Ini telah menjadi satu daripada acara tahunan terutama orkid yang menjadi pilihan pihak tempatan bahkan untuk dieksport ke luar negara dan pendapatan setiap tahun terus meningkat," katanya selepas merasmikan Pesta Orkid, Flora dan Herba 2022 di RTC Tunjong. Hadir sama Exco Pertanian, Industri Asas Tani, Bioteknologi, Teknologi Hijau Dan Alam Sekitar, Tuan Mohd Saripudin Tuan Ismail.  Berikutan sambutan yang baik, Ahmad menyarankan Pesta Orkid, Flora dan Herba dapat dimasukkan dalam agenda pelancongan negeri selain RTC Kelantan akan dinaik taraf sebagai pusat florikultur yang utama di pantai timur selari dengan peranan FAMA.

(Datuk Seri Ahmad Hamzah semasa merasmikan Pesta Orkid, Flora dan Herba 2022 di RTC Tunjong)

Pesta Orkid, Flora dan Herba 2019 telah mencatat kehadiran 300,000 pengujung dengan nilai jualan sebanyak RM2.6 juta.  Pesta Orkid, Flora dan Herba bermula pada tahun 2014 dan bagi tahun ni adalah edisi yang ke-7. Program tersebut juga bersifat serampang dua mata yang turut mempromosikan Ekspo Pertanian, Hortikultur dan Agropelancongan Malaysia 2022 (MAHA 2022) yang bakal diadakan pada bulan Ogos di Taman Ekspo Pertanian Malaysia (MAEPS), Serdang.


Awas terima e-mel guna identiti pemimpin negara, ketua organisasi

KUALA LUMPUR, 4 Jun- Suruhanjaya Komunikasi dan Multimedia Malaysia (MCMC) mengingatkan orang ramai agar berhati-hati jika menerima e-mel yang menggunakan identiti meliputi nama dan gambar pemimpin negara, ketua organisasi atau syarikat yang memberikan arahan di luar daripada kebiasaan.MCMC dalam satu kenyataan memaklumkan sebarang komunikasi seperti itu perlulah disemak, ditentukan kesahihannya dan tidak dikongsikan dengan mana-mana pihak. "Ini bertujuan untuk mengelakkan dari menjadi mangsa kepada aktiviti yang berniat jahat dan berunsur penipuan. "Penyebaran kandungan palsu boleh dikenakan tindakan perundangan di bawah Seksyen 505 Kanun Keseksaan dan Seksyen 233 Akta Komunikasi dan Multimedia (AKM) 1998," menurut kenyataan itu.

Peringatan ini dikeluarkan hasil aduan orang ramai berikutan penerimaan e-mel yang tidak ditentusahkan telah ditangkap layar dan disebarkan melalui aplikasi pemesejan dalam talian.Orang ramai diminta membuat laporan polis, sekiranya telah dipastikan kandungan e-mel tersebut tidak benar bagi tindakan sewajarnya. "Sekiranya ada menerima e-mel yang mencurigakan, sertakan 'email header' bagi e-mel tersebut semasa mengemukakan laporan kepada pihak polis," tambah kenyataan itu.Orang ramai juga boleh membantu menghentikan penyebaran e-mel berkenaan dengan melaporkan penyalahgunaan e-mel kepada penyedia perkhidmatan seperti Gmail atau Yahoo! Mail di pautan seperti berikut:Gmail (Avoid and report phishing emails): https://support.google.com/mail/answer/8253Yahoo! Mail (Report abuse or spam on Yahoo): https://my.help.yahoo.com/kb/SLN26401.html


21 PKRC di Kelantan ditutup

KOTA BHARU, 4 Jun- Jabatan Kesihatan Negeri Kelantan (JKNK) menutup 21 Pusat Kuarantin dan Rawatan COVID-19 Berisiko Rendah (PKRC) di negeri itu Khamis lepas memandangkan kes jangkitan tidak membimbangkan.  Pengarah Kesihatan Negeri Kelantan, Datuk Dr Zaini Hussin berkata, hanya tiga PKRC masih beroperasi di hospital sebagai persediaan menerima pesakit COVID-19.  "PKRC awam kita telah tutup cuma kita bersedia, hospital bersedia tapi kita jangka tidak berlaku peningkatan mendadak yang bersedia tu di Hospital Pasir Mas, HRPZ dan Pasir Puteh," kata beliau kepada pemberita selepas majlis makan malam meraikan 56 petugas barisan hadapan yang terlibat sepanjang pandemik COVID-19 di sini.

(Datuk Dr Zaini Hussin memaklumkan 21 PKRC di Kelantan ditutup)

Hadir sama, Pengarah PKRC Kelantan Dr Mohd Zurairie Mohd Zubir. Menurut Zaini, bilangan kes harian COVID-19 mencatatkan dua angka sejak sebulan lalu dengan terbaharu, 14 kes direkodkan semalam dan 17 kes Khamis lalu. Mengulas perkembangan penyakit tangan, kaki dan mulut (HFMD) beliau berkata, sehingga kini Kelantan merekodkan sebanyak 5,500 kes dengan trend jangkitan mendatar.  "Dari segi penularan kita lihat tak serius dan telah buat pemantauan di TASKA, PASTI dan prasekolah. Setakat ini masih ditutup lima daripada 20 TASKA yang kita tutup yang lain dah buka setelah tutup 10 hari," katanya.


PM ucap selamat jalan kepada kumpulan pertama jemaah haji Malaysia

SEPANG, 4 Jun- Perdana Menteri, Datuk Seri Ismail Sabri Yaakob hari ini menyantuni dan mengucapkan selamat jalan kepada kumpulan pertama jemaah haji Malaysia yang berlepas ke Tanah Suci dalam pertemuan di Pusat Konvensyen Movenpick, di sini.Perdana Menteri meluangkan masa bersalaman dan beramah mesra dengan 295 jemaah haji yang dijadual berlepas ke Tanah Suci sebelum mereka menaiki lapan buah bas ke Lapangan Terbang Antarabangsa Kuala Lumpur (KLIA).Hadir sama Menteri Kewangan, Tengku Datuk Seri Zafrul Tengku Abdul Aziz, Menteri di Jabatan Perdana Menteri (Hal Ehwal Agama), Datuk Idris Ahmad, Duta Besar Arab Saudi ke Malaysia, Datuk Dr Mahmoud Hussien Saeed Qattan serta Pengarah Urusan Kumpulan dan Ketua Pegawai Eksekutif Lembaga Tabung Haji (TH), Datuk Seri Amrin Awaluddin.

(Ismail Sabri menyantuni jemaah haji yang berlepas ke Tanah Suci hari ini)

Penerbangan pertama hari ini dijadual pukul 1.35 tengah hari dari KLIA Sepang menerusi penerbangan Saudi Airlines (SV 5635) dan dijangka mendarat di Lapangan Terbang Antarabangsa Putera Mohamad Bin Abdulaziz, Madinah pukul 4.55 petang waktu tempatan.Ismail Sabri turut memberikan kata-kata semangat kepada jemaah haji setelah dua tahun ditangguhkan berikutan penularan pandemik COVID-19.Tahun ini, sebanyak 48 penerbangan Malaysia Airlines dan juga Saudi Airlines yang akan membawa jemaah haji negara seramai 14,306 ke Tanah Suci bagi menunaikan Rukun Islam Kelima.


Lelaki Indonesia mangsa bot karam diselamatkan Maritim Perak

LUMUT, 4 Jun - Agensi Penguatkuasaan Maritim Malaysia (Maritim Malaysia) negeri Perak berjaya menyelamatkan seorang lelaki warganegara Indonesia selepas terapung selama lima hari susulan bot yang dinaiki karam pada 27 Mei lalu.  Lelaki berusia 41 tahun itu merupakan salah seorang daripada lima mangsa Bot Barter Trade milik Indonesia yang karam di perairan Pulau Pinang ketika menuju ke pelabuhan Kantang, Thailand dari perairan Langsa, Acheh.  Pengarah Maritim Negeri Perak, Kapten Maritim Mohd Hambali Ya’akup berkata mangsa dikenali sebagai Muhammad Yusuf, merupakan anak kapal terakhir yang berjaya diselamatkan di Malaysia.

"Bot barter trade bersama lima kru yang bertolak dari Perairan Langsa, Aceh pada 27 Mei itu dikatakan sedang menuju ke Pelabuhan Kantang, Thailand dan telah gagal dihubungi. "Mangsa kelima Muhammad Yusuf, 41 tahun pula ditemui dalam keadaan selamat oleh bot nelayan tempatan PKFB 1856 dari Hutan Melintang," katanya ketika ditemui di sini.Tambah Hambali, pada 30 Mei lalu, Maritime Rescue Sub-Centre (MRSC) Langkawi telah menerima maklumat dari pihak berkuasa Indonesia (BASARNAS) berkenaan penemuan tiga orang mangsa di kedudukan kira-kira 9.2 batu nautika barat daya Pulau Singa Besar, Pulau Pinang.Seorang lagi mangsa ditemui oleh kapal nelayan KM Cahaya Laut di kedudukan kira-kira 80 batu nautika dari Pangkalan Brandan, Indonesia pada 1 Jun.


Sabah berpotensi pelbagaikan karya industri kreatif - Annuar

KOTA KINABALU, 4 Jun - Industri Kreatif antara Sektor yang mampu memberi impak besar dalam menyumbang kepada pertumbuhan ekonomi negara.Menteri Komunikasi dan Multimedia (K-KOMM), Tan Sri Annuar Musa berkata masih banyak berkaitan industri kreatif yang boleh diteroka dan diketengahkan khasnya di Sabah yang boleh membanggakan negara.Menurutnya, Sabah adalah negeri yang kaya dengan kreativiti serta keupayaan untuk mengetengahkan pelbagai karya industri kreatif.

"Pembukaan ibu kota Indonesia iaitu Nusantara juga mampu menjadikan Borneo sebagai pusat pertumbuhan industri kreatif baharu yang amat penting dan strategik di rantau ini," katanya ketika berucap pada Majlis Perasmian Riuh Bah di Pusat Konvensyen Antarabangsa Sabah, di sini. Untuk itu katanya, satu perancangan khusus perlu diteliti untuk menjadikan Sabah, Sarawak sebagai satu kawasan pertumbuhan industri kreatif baharu yang penting di Malaysia.


Latihan ATM, orang ramai khususnya di Putrajaya tidak perlu cemas

KUALA LUMPUR, 4 Jun - Orang ramai diingatkan supaya tidak cemas atau bimbang dengan bunyi tembakan meriam dengan kehadiran pesawat udara terbang rendah di sekitar Putrajaya. Ini kerana, pihak Angkatan Tentera Malaysia (ATM) sedang menjalankan latihan sempena Istiadat Mengarak Panji-Panji Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena Sambutan Ulang Tahun Hari Keputeraan Rasmi Baginda pada 10 Jun depan.Menurut Markas Angkata Tentera Malaysia, majlis tersebut akan berlangsung di Dataran Pahlawan Negara, Putrajaya dan ATM akan terlibat secara langsung dalam beberapa aktiviti utama seperti perbarisan, tembakan meriam serta terbang lintas hormat pesawat udara.

“Sesi latihan telah bermula pada hari ini (Jumaat) dan akan diteruskan sehingga 10 Jun 2022.“Aktiviti yang melibatkan tembakan meriam di sisiran Tasik (Promenade) Presint 16 dan penerbangan lintas hormat pesawat udara ATM di sekitar ruang udara Putrajaya adalah pada 5 Jun (8.30 pagi), 6 Jun (3.00 petang), 8 Jun (8.30 pagi) serta 10 Jun (8.30 pagi),” katanya dalam satu kenyataan.Jelas kenyataan itu, latihan tersebut juga merupakan aktiviti terkawal di bawah koordinasi ATM.


Bekalan ubat terkawal, rakyat dinasihat jangan panik - Azmi

KUALA LUMPUR, 4 Jun - Orang ramai dinasihatkan supaya tidak membuat pembelian panik bagi ubat-ubatan kerana kekurangan yang berlaku tidak serius, malah hanya melibatkan jenama tertentu.Timbalan Menteri Kesihatan, Datuk Dr Noor Azmi Ghazali berkata pihaknya memberi jaminan bekalan ubat-ubatan dalam negara secara amnya masih terkawal.

"Kita perlu faham bahawa keberkesanan ubat-ubatan untuk merawat sesuatu penyakit adalah sama tanpa mengira jenama ataupun syarikat pengeluar."Contohnya, untuk penyakit darah tinggi ada banyak jenama. Ada yang dipatenkan, ada yang generik dan semua itu berkesan kerana jika ubat jenama A tiada, boleh ganti dengan ubat jenama B," katanya kepada pemberita selepas merasmikan sambutan Bulan Pemakanan Malaysia peringkat Kementerian Kesihatan (KKM), di sini.Tambah Azmi, KKM sentiasa memantau situasi itu dan tindakan tegas akan diambil sekiranya terdapat pihak cuba mengambil kesempatan memanipulasikan harga ubat-ubat di pasaran.

BERITA BERKAITAN : Tiada gangguan bekalan ubat - KKM


Sambutan terhadap jelajah AKM Terengganu amat menggalakkan -Radzi

(Radzi (dua kanan) di jelajah AKM Terengganu)

KUALA NERUS, 3 Jun- Jelajah Aspirasi Keluarga Malaysia (AKM) yang diadakan di Terengganu selama tiga hari bermula semalam mendapat sambutan menggalakkan. Menteri Kanan Pendidikan Datuk Dr Radzi Jidin berkata, ia dibuktikan dengan kedatangan ribuan pengunjung yang berada di setiap acara AKM yang diadakan di perkarangan Kompleks Sukan Negeri Terengganu. Katanya sebagai kementerian yang menerajui siri Jelajah AKM di Terengganu, beliau berpuas hati dengan sambutan yang diterima daripada masyarakat.

Pelbagai aktiviti menarik diadakan termasuk program berbasikal sejauh 25 kilometer bersama 800 penduduk.

(Radzi di segmen #tanyaDRJ di reruai KPM)

"Kehadiran pengunjung amat menggalakkan, ramai memenuhi setiap acara dan reruai yang dilaksanakan termasuk oleh Kementerian Pendidikan (KPM) yang menjadi peneraju bagi siri jelajah kali ini.

"Pagi tadi pun acara ‘Fun Ride’ dan pelbagai lagi aktiviti dijalankan menerima kehadiran yang ramai. Juga semasa segmen #tanyaDRJ di reruai KPM ramai yang bertanyakan soalan kepada saya.

"Alhamdullilah, jika kita tengok sambutan secara keseluruhannya adalah amat baik kalau boleh tengok reruai untuk tanya soalan pun ramai lagi mahu bertanya tapi masa tiada dan selepas ini saya akan ada satu lagi program bersama dengan kepimpinan pendidikan seramai 500 orang untuk bercakap tentang perkara semasa tentang bidang pendidikan.

"Jadi apa yang dapat saya katakan sambutan diberikan masyarakat secara keseluruhannya amat baik,” katanya kepada pemberita selepas menyempurnakan segmen #tanyaDRJ di reruai KPM di Jelajah AKM Terengganu di Kompleks Sukan Negeri, di sini hari ini.

Radzi berkata pihaknya menjangkakan kedatangan pengunjung yang lebih ramai pada esok memandangkan cuti hujung minggu dan akan lebih meriah dengan  kehadiran Perdana Menteri Datuk Seri Ismail Sabri Yaakob yang akan merasmikan Majlis Penutupan Jelajah AKM Terengganu.


Kes khatan: Kelewatan kakitangan perubatan bertindak punca alat sulit gagal diselamatkan -Hakim

KUALA LUMPUR, 3 Jun- Mahkamah Tinggi memutuskan bahawa kelewatan kakitangan perubatan merawat kecederaan seorang lelaki yang kepala zakarnya terpotong semasa berkhatan 12 tahun lepas, telah melenyapkan harapan untuk menyelamatkan alat sulit beliau.Hakim Datuk Akhtar Tahir, dalam penghakiman bertulis yang dikeluarkan pada 27 Mei lepas, berkata ketika menyunatkan plaintif yang ketika itu berusia 10 tahun, seorang pembantu hospital di Hospital Kuala Lipis secara tidak sengaja telah terpotong keseluruhan kepala zakar mangsa."Bahagian alat sulit yang terpotong itu ditemui dan beliau (pembantu hospital) cuba menyambungnya semula dengan jahitan. Insiden itu berlaku pada kira-kira 10.30 pagi,” katanya.Beliau berkata petugas itu telah memaklumkan Hospital Kuala Lipis mengenai insiden itu pada 10.45 pagi dan hospital tersebut sepatutnya bertindak menyediakan segera sebuah ambulans untuk menghantar plaintif ke Hospital Selayang."Bagaimanapun, dengan melengahkan pemindahan plaintif ke Hospital Selayang dan sebaliknya menghabiskan masa menyelesaikan perkara yang remeh, mahkamah mendapati pegawai perubatan di Hospital Kuala Lipis telah melanggar kewajipan statutorinya untuk memberikan rawatan segera," katanya.Hakim itu juga berkata terdapat keterangan lanjut bahawa Hospital Selayang telah dimaklumkan mengenai pemindahan plaintif namun kakitangan perubatan terbabit tidak mengambil langkah untuk melakukan persiapan kemungkinan pembedahan dilakukan."Terdapat kelewatan lanjut dalam menjalankan pembedahan yang dilakukan pada lewat petang iaitu kira-kira 10 jam selepas insiden itu. Mahkamah mendapati kakitangan perubatan yang terbabit di Hospital Selayang telah melanggar kewajipan mereka dengan melengahkan pembedahan," katanya.

Pada 7 April lepas, Akhtar memberikan ganti rugi berjumlah RM3.1 juta kepada lelaki berusia 22 tahun itu selepas membenarkan samannya terhadap kerajaan dan empat lagi iaitu pegawai perubatan serta pengarah di Hospital Kuala Lipis dan pakar serta pengarah Hospital Selayang.Lelaki itu, yang memfailkan saman pada 19 Julai 2018 melalui ibunya, mendakwa proses bersunat pada 13 Dis 2010 ke atasnya tidak dilakukan mengikut prosedur ditetapkan sehingga menyebabkan seluruh kepala zakar terpotong.Susulan insiden itu, ibu mangsa mendakwa anaknya mengalami kecacatan kekal dan menjadi seorang  yang pendiam.Dalam penghakimannya, Akhtar berkata mahkamah mengambil maklum bahawa terdapat dua pandangan berbeza dalam keterangan pakar yang dipanggil dalam kes ini. "Satu pandangan ialah kelewatan yang berlaku tidak memberikan sebarang kesan kerana kecederaan yang dialami adalah terlalu serius dan mustahil untuk menjalankan pembedahan yang berjaya meskipun ia dilakukan dengan segera.“Bagaimanapun, mahkamah memutuskan untuk menerima keterangan pakar bahawa kelewatan melakukan pembedahan telah menyebabkan keadaan menjadi mustahil untuk pembedahan itu berjaya," katanya.Beliau berkata justeru, mahkamah merumuskan bahawa pegawai perubatan yang merawat plaintif telah melanggar kewajipan mereka dan oleh itu, cuai dalam menjalankan tangungjawab masing-masing serta telah menyebabkan semua kerugian yang dialami oleh mangsa.Akhtar berkata kerugian utama yang dialami oleh plaintif ialah kehilangan aset paling berharga yang dimiliki oleh seorang lelaki. "Sudah pasti tiada apa yang dapat mengantikan kehilangan ini. Segala rasa malu dan penghinaan yang dihadapi oleh plaintif adalah disebabkan oleh kehilangan yang maha dahsyat ini,” katanya sambil menambah bahawa tiada wanita yang tahu mengenai keadaan plaintif itu mahu berkahwin dengannya. -BERNAMA


Seorang nelayan lemas, seorang hilang di perairan Pontian

PONTIAN, 3 Jun- Seorang nelayan ditemui lemas, manakala seorang lagi masih hilang selepas keluar menangkap ikan di perairan Pontian, petang semalam.Mayat seorang nelayan, Mohd Khalid, 60 tahun ditemui tengahari tadi di kedudukan 3.2 batu nautika Muara Sungai Pontian Besar, Johor, selepas dilaporkan hilang ketika menangkap ikan, petang semalam. Namun seorang lagi mangsa, Abu Bakar Mohd, 56 tahun masih belum ditemui. Pengarah Maritim Negeri Johor, Laksamana Pertama Maritim Nurul Hizam Zakaria dalam kenyataan media memberitahu, Operasi (OP) Carilamat bermula pada pukul 10.30 pagi pada Jumaat, selepas menerima laporan kehilangan kedua-dua mangsa. Sektor pencarian seluas lima batu nautika dari Pulau Pisang dan sepanjang perairan Sanglang hingga Tampok, Pontian.

(Sektor pencarian seluas lima batu nautika dari Pulau Pisang)

Sebanyak tujuh aset daripada Zon Maritim Batu Pahat, Pasukan Polis Marin, Tentera Laut Diraja Malaysia, Jabatan Bomba dan Penyelamat serta Angkatan Pertahanan Awam digerakkan di dalam OP Carilamat tersebut. Operasi yang turut disertai nelayan tempatan akan bersambung semula pagi Sabtu.


Malaysia sedia mempertingkat sistem pengurusan sisa pepejal - KPKT

MUNICH, 3 Jun- Malaysia komited untuk mempelajari sistem pengurusan sisa pepejal di Munich, Jerman. Menurut Menteri Perumahan dan Kerajaan Tempatan (KPKT), Datuk Seri Reezal Merican Naina Merican, pihaknya melihat inisiatif serta pendekatan yang digunakan oleh negara tersebut dapat memperkukuhkan lagi usaha pembangunan agenda ekonomi kitaran dalam pengurusan sisa pepejal di Malaysia."Kita ambil contoh dari negara terbaik dunia untuk kita bawa pulang ke Malaysia. Ia boleh digunakan bagi tujuan pengurusan sisa pepejal. Untuk kita lebih moden, cekap dan yang paling penting ialah kita nak pastikan bahawa setiap manusia yang lahir mereka adalah penjana kepada sisa dan akhirnya sampai ke tapak pelupusan tanpa melalui program kitar semula," kata Reezal kepada pemberita ketika mengetuai delegasi Malaysia dalam lawatan kerja ke negara Jerman bermula 30 Mei 2022 sempena IFAT Munich 2022.

Lawatan ini disertai oleh pemain industri pengurusan sisa pepejal di Malaysia, kerajaan negeri, pihak berkuasa tempatan dan pasukan KPKT.Datuk Seri Reezal Merican Naina Merican berpeluang melawat beberapa fasiliti berteknologi tinggi yang menjadi antara pemain utama kepada kejayaan ekonomi kitaran di negara Jerman iaitu Wurser Emwelt, sebuah fasiliti kitar semula.Selain itu, KPKT juga sedang mengkaji pelaksanaan Extended Producer Responsibility (EPR) iaitu pendekatan meletakkan tanggungjawab kepada pengeluar untuk merawat dan melupuskan produk pasca pengguna.Dalam lawatan ke pameran IFAT Munich 2022 ini juga, Datuk Seri Reezal Merican diberi penghormatan untuk menyaksikan pemeteraian memorandum persefahaman antara syarikat E-Idaman Sdn Bhd dan Eggersmann Anlagenbau GmbH. Kedua-dua syarikat menzahirkan kerjasama untuk meneroka potensi kerjasama dalam bidang fasiliti pemerolehan semula bahan dalam pengurusan sisa pepejal.


Portal Micro-credentials: Langkah proaktif dukung pembelajaran sepanjang hayat

CYBERJAYA, 3 Jun- Pelancaran portal Micro-credentials yang dibangunkan Agensi Kelayakan Malaysia (MQA) antara langkah proaktif ke arah mendukung Pembelajaran Sepanjang Hayat (PSH).Menteri Pengajian Tinggi (KPT) Datuk Seri Dr Noraini Ahmad berkata, portal tersebut juga boleh dijadikan sumber rujukan utama berkaitan pendidikan fleksibel kepada pelajar dan calon pelajar dari dalam dan luar negara. "Saya difahamkan bahawa Portal Micro-credentials ini bakal memberikan kemudahan kepada IPT untuk membuat semakan lanjut mengenai Micro-credentials khususnya bagi tujuan pemindahan kredit calon pelajar sebelum menganugerahkan mereka kelayakan akademik," katanya ketika berucap dalam Majlis Pelancaran Portal Micro-credentials MQA di sini.Katanya, inisiatif pembangunan laman web ini bukan hanya ditumpukan kepada perluasan akses, tetapi juga menekankan aspek kualiti bagi maksud memudah cara pengiktirafan kepada pelajar.

(Majlis Pelancaran Portal Micro-credentials MQA di Cyberjaya)

Pada masa sama, beliau turut menyarankan Institut Pengajian Tinggi (IPT) mengeratkan lagi kerjasama dan sinergi penawaran micro-Credentials dengan MQA.Ia bagi memastikan kesemua garis panduan dan prinsip ekosistem micro-Credentials dapat diperkukuh berlatarkan kepada Kerangka Kelayakan Malaysia (MQF).Katanya lagi, micro-Credentials turut diangkat sebagai antara perkara kerjasama pendidikan dalam Konsortium Universiti UK-Malaysia yang dianggotai 16 universiti terkemuka di United Kingdom serta 20 universiti awam di Malaysia.


Ekspo Rumah Mampu Milik tawar pemilikan lebih 8,000 unit

BANDAR HILIR, 3 Jun- Lebih 8,000 unit rumah ditawarkan dalam Ekspo Rumah Mampu Milik (RMM) anjuran Lembaga Perumahan Melaka (LPM) sekali gus menjadi ekspo perumahan terbesar dilaksana di Melaka.  Ketua Menteri, Datuk Seri Sulaiman Md Ali berkata melalui ekspo selama 3 hari itu, pihaknya menganggarkan nilai jualan sebanyak RM2.28 bilion. Rumah yang ditawarkan berharga antara RM70,000 hingga RM180,000 meliputi Rumah Kos Rendah, Rumah Kos Sederhana Rendah, Rumah Belia Melaka dan Rumah Mampu Milik.  Datuk Seri Sulaiman optimis dengan pelaksanaan ekspo tahunan ini akan membantu Melaka mencapai sasaran peratusan pemilikan rumah iaitu 88% menjelang 2030.  "Kita menyasarkan peratus pemilikan rumah negeri Melaka meningkat kepada 88% menjelang tahun 2030. Sehingga kini tahun 2022, kita saya dah sebut tadi 83.5% tapi kita menyasarkan peratus pemilikan rumah sehingga tahun 2030 iaitu 88%," kata Sulaiman kepada pemberita dalam sidang media selepas merasmikan Ekspo berkenaan di Bandar Hilir.

(Ketua Menteri Melaka, Datuk Seri Sulaiman Md Ali merasmikan Ekspo Rumah Mampu Milik Negeri Melaka 2022 di Bandar Hilir)

Dalam pada itu, mengulas situasi kenaikan harga bahan sektor pembinaan yang boleh mempengaruhi harga jualan rumah, beliau berkata pihaknya akan memastikan harga rumah di Melaka tetap relevan dan mampu milik.


Sindiket dadah tumpas, lima suspek ditahan

KUALA LUMPUR, 3 Jun- Polis Diraja Malaysia (PDRM) berjaya menumpaskan dua sindiket dadah dengan merampas pelbagai jenis dadah seberat 696 kilogram bernilai RM25.35 juta dalam serbuan di Selangor dan Kedah pada Khamis serta awal pagi tadi.Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay berkata lima individu termasuk seorang wanita ditahan dalam dua serbuan itu.Pada serbuan pertama sekitar Selangor pukul 2.30 pagi Khamis, polis merampas dadah jenis syabu seberat 404.3 kilogram, heroin seberat 7.7 kilogram dan pil ekstasi seberat 35.3 kilogram dianggarkan bernilai RM16.4 juta.Polis turut menahan seorang individu berusia 40 tahun manakala dalam serbuan awal pagi tadi di Kedah dan Selangor, polis menahan tiga lelaki dan seorang wanita berumur lingkungan 25 hingga 39 tahun.Syabu seberat 248.7 kilogram dianggarkan bernilai RM8.95 juta dirampas."Kedua-dua sindiket ini dipercayai mula aktif sejak penghunjung tahun 2021. Modus operandi yang digunakan sindiket ini adalah adalah menjadikan premis kediaman sebagai tempat menyimpan dadah sebelum diseludup ke negara jiran untuk pasaran antarabangsa dan juga diedar untuk pasaran tempatan. Kedua-dua kes di siasat di bawah Seksyen 39b Akta Dadah Berbahaya 1952 dan suspek direman selama tujuh hari bagi membantu sisatan. Saringan awal polis terhadap suspek mendapati suspek positif dadah jenis Methamphetamine," kata Ayob dalam satu sidang media di Bukit Aman, Kuala Lumpur.

(Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay menjelaskannya dalam satu sidang mediadi Bukit Aman, Kuala Lumpur)


Haji: Pembimbing ibadah dan pakar rujuk, bantu tangani kekeliruan jemaah

(Jemaah haji Malaysia yang bakal tiba esok ke Madinah akan dibawa ke Masjid Nabawi serta melawat beberapa lokasi bersejarah)

MADINAH, 3 Jun- Pemantapan rohani dan jasmani jemaah haji Malaysia sebagai dhuyufurrahman iaitu tetamu Allah, di sini menjadi keutamaan Lembaga Tabung Haji, agar ibadah dilakukan diangkat sebagai haji mabrur.Justeru, bimbingan melaksanakan ibadah haji sebaiknya sentiasa diterapkan 21 pembimbing ibadah dan 3 pakar rujuk yang terlatih dan bertauliah. Pembimbing Ibadat Haji Tanah Suci  (PIHTAS) Ustaz Mohd Hishamuddin Mansor berkata, bagi memastikan jemaah Malaysia memperoleh haji mabrur, pihaknya turut membuat post-mortem agar tidak ada perkara wajib yang tertinggal dan jemaah tidak melakukan larangan seperti yang ditetapkan dalam ibadah itu.“Kalau mereka hendak balik ke Malaysia nanti pun kami akan adakan 'post-mortem', ada sesi membuat senarai semak ibadat haji yang disedaikan sebelum itu untuk pastikan jemaah pulang ke tanah air dalam keadaan lapang dan lega kerana dapat selesaikan haji dengan sempurna,” katanya.Selain itu, katanya, pembimbing bukan sahaja perlu menjawab persoalan agama tetapi juga perlu bijak menangani emosi mereka sekiranya mula berasa tidak selesa dengan keadaan semasa."Dengan kekuatan 21 pembimbing ibadah dan 3 pakar rujuk, segala persoalan dan kekeliruan jemaah, sedia ditangani bagi membangkitkan semangat dan menghindarkan emosi terganggu melibatkan hal peribadi mahupun persekitaran," katanya yang turut mempunyai pengalaman luas dalam mengendalikan emosi serta keraguan jemaah haji.Katanya, dalam tempoh lebih 40 hari di Madinah dan Makkah, jemaah haji bukan sahaja akan diuji dengan perasaan rindu pada kampung halaman, tetapi juga cabaran cuaca panas dan kepadatan yang mencecah sejuta orang dalam satu masa. Tambahnya, jemaah yang masih keliru dengan ibadah haji dan penerima tawaran saat akhir juga tidak perlu gusar kerana akan tetap dibimbing dengan baik.walaupun tanpa sempat menghadiri kursus persediaan."Pembimbing akan cuba mengajar secara persendirian serta menyediakan nota sebagai rujukan jemaah haji," katanyaKatanya, pembimbing haji di Madinah dan Makkah bukan sahaja dalam kalangan ustaz tetapi juga ustazah kerana pelbagai persoalan tentang wanita dan ibadah akan berbangkit serta memerlukan jawapan yang tepat.

(Pembimbing Ibadat Haji Tanah Suci  (PIHTAS) Ustaz Mohd Hishamuddin Mansor berkata,bagi memastikan jemaah Malaysia memperoleh haji mabrur, pihaknya turut membuat post-mortem agar tidak adaperkara wajib yang tertinggal dan jemaah tidak melakukan larangan seperti yang ditetapkan dalam ibadah itu)

“Ada juga yang akan datang secara persendirian, mungkin ada juga yang belum memahami sepenuhnya cara melaksanakan ibadah haji kerana tidak menghadiri kursus haji di tanah air, itu pun kami akan bantu dari awal sampai akhir."Kalau mereka perlukan nota pun kami akan sediakan, biar mereka puas hati,” katanya ketika ditemui pemberita di Hotel Anwar Al Madinah Movenpick.

Sementara itu, Mohd Hishamuddin berkata,jemaah haji Malaysia yang bakal tiba esok ke Madinah akan dibawa ke Masjid Nabawi serta melawat beberapa lokasi bersejarah."Di samping itu, para jemaah dalam masa sama dapat meneladani perjuangan, menyuntik keinsafan dan meningkatkan keimanan serta rasa sayang kepada agama Islam itu sendiri. "Antaranya Masjid Quba iaitu masjid pertama yang didirikan Nabi Muhammad SAW serta Bukit Pemanah dan Bukit Uhud iaitu lokasi peperangan Uhud pada 7 Syawal Tahun 3 Hijrah yang mengorbankan 70 tentera Islam."Ia bagi mengenang kembali perjuangan Rasulullah dalam mengembangkan syiar Islam," katanya


K-KOMM sasar rangkaian 4G di negara capai 96.9% menjelang akhir tahun

KOTA KINABALU, 3 Jun- Kementerian Komunikasi dan Multimedia (K-KOMM) meneliti tiga teknologi baharu bagi menyediakan perkhidmatan rangkaian internet di kawasan terpencil yang tidak mendapat liputan menggunakan kabel optik.Menurut Menterinya, Tan Sri Annuar Musa, keperluan itu seiring dengan matlamat memastikan rangkaian 4G di seluruh negara mencapai 96.9% menjelang akhir tahun ini. Satelit Low Earth Orbit (LEO), Radio Access Network dan TV White Space merupakan tiga teknologi yang sedang dalam peringkat penelitian. K-KOMM ketika ini, menggunakan kemudahan Satelit Very Small Aperture Terminal (VSAT) untuk menyediakan liputan di kawasan terpencil seluruh negara.Penggunaan teknologi terkini itu bagi memastikan tiada kawasan tercicir daripada teknologi digital, khususnya menerusi program Jalinan Digital Negara (JENDELA). "Secara umumnya bersetuju supaya kementerian dan MCMC dapat duduk bersama-sama wakil negeri untuk kita cuba 'streamline cut' supaya kita dapat merumuskan secara kasar perkara yang boleh ditambah baik bukan kata menyeragamkan tapi sekurang-kurangnya ada satu pendekatan yang boleh membantu mempercepatkan program seperti JENDELA dan PoP," kata Annuar ketika ditemu bual RTM dalam sidang media selepas mesyuarat MEDIKK pertama untuk tahun ini, di Kota Kinabalu.

(Menteri K-KOMM, Tan Sri Annuar Musa)

Annuar turut memaklumkan liputan rangkaian 4G di Sabah kini telah mencapai 86.9% kawasan berpenduduk di negeri itu.


50,496 sukarelawan mencarum SKSPS di bawah PERKESO

KUALA LUMPUR, 3 Jun- Seramai 50,496 orang sukarelawan daripada tujuh buah agensi kerajaan telah mendaftar dan mencarum dengan Pertubuhan Keselamatan Sosial (PERKESO) di bawah Skim Keselamatan Sosial Pekerjaan Sendiri (SKSPS) menerusi Kempen Mencarum PERKESO Untuk Sukarelawan.Menurut Menteri Sumber Manusia, Datuk Seri M. Saravanan, kempen mencarum ini dilaksanakan dengan kerjasama Kementerian Sumber Manusia (KSM) menerusi agensinya bersama agensi-agensi kerajaan lain yang disenaraikan dalam inisiatif SPS Khidmat di bawah Bajet 2022.Kempen ini bermatlamat untuk meningkatkan kesedaran golongan sukarelawan mengenai kepentingan perlindungan keselamatan sosial, di samping menggalakkan mereka mencarum dengan PERKESO."Lebih kepada melahirkan kesedaran supaya mereka mencarum. Ini adalah untuk masa depan mereka dan sektor yang mereka terlibat ini adalah risiko dia tinggi. Mereka perlu mencarum selain kita tak nak apa-apa yang tidak diingini akan berlaku nanti," kata Saravanan selepas Majlis Pelancaran Kempen Mencarum Perkeso Sukarelawan di ibu negara.

(Anggota keselamatan negara yang hadir pada majlis berkenaan diberikan pencerahan berhubung caruman yang disediakan PERKESO/Foto FB KSM)

Antara agensi yang disenaraikan dalam SPS Khidmat termasuk Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Angkatan Pertahanan Awam Malaysia (APM), Jabatan Sukarelawan Malaysia (RELA), Jabatan Kemajuan Islam Malaysia (JAKIM) dan Jabatan Kebajikan Masyarakat (JKM).

Ia juga merupakan satu inisiatif proaktif kerajaan untuk memastikan jaringan perlindungan keselamatan sosial dapat diperluas kepada golongan Orang Bekerja Sendiri (OBS) di Malaysia, khususnya golongan sasar SPS Khidmat.

Sementara itu, kuota majikan akan ditamatkan jika memotong gaji pekerja asing bagi kegunaan kos membawa mereka masuk ke Malaysia. Tegas Menteri Sumber Manusia, Datuk Seri M. Saravanan, majikan yang membawa masuk pekerja asing, perlu menanggung semua kos kemasukan pekerjanya. "Memang ikut peraturan, mana-mana majikan yang membawa masuk pekerja asing ke negara ini perlu tanggung semua kos bukan pekerja yang bayar termasuk dari segi penginapan, penerbangan dan sebagainya," kata Saravanan ditemui media selepas Majlis Pelancaran Kempen Mencarum Perkeso Sukarelawan di ibu negara.Beliau turut memaklumkan kerajaan bersetuju membawa masuk pekerja Bangladesh untuk bekerja dalam sektor perladangan, pertanian, pembuatan dan pembangunan.


Agenda pembaharuan Parlimen, Akta Perkhidmatan Parlimen bakal digubal - JPM

KUALA LUMPUR, 3 Jun- Penggubalan Akta Perkhidmatan Parlimen antara yang dipersetujui dalam mesyuarat jemaah Menteri membabitkan agenda pembaharuan Parlimen.Itu antara tiga perkara yang telah dipersetujui secara prinsip dalam cadangan reformasi Parlimen."Saya telah mengadakan perbincangan dengan Yang di-Pertua Dewan Negara dan Dewan Rakyat, maka telah dipersetujui untuk Kerajaan menggubal suatu RUU Perkhidmatan Parlimen bagi merealisasikan hasrat pengasingan kuasa di antara Badan Legislatif, Eksekutif dan Kehakiman," kata Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar dalam kenyataannya.

(Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar/BERNAMA)

Penggubalan Akta itu juga mengambil kira penubuhan Suruhanjaya Perkhidmatan Parlimen yang merupakan sebahagian daripada pengurusan Parlimen yang mempunyai kuasa autonomi untuk menentukan dasar dan tadbir urus Parlimen Malaysia. Beberapa perkara yang akan diteliti termasuklah cadangan mewujudkan Skim Perkhidmatan Parlimen serta sumber kewangan dan bajet tahunan yang diperoleh Parlimen daripada Kumpulan Wang Disatukan (Consiladated Fund) yang dikawal selia oleh Suruhanjaya Parlimen sendiri selaras dengan prinsip pengasingan kuasa.Dua lagi perkara yang membabitkan cadangan reformasi parlimen itu adalah pindaan kepada Akta Majlis Parlimen (Keistimewaan dan Kuasa) 1952 (Akta 347) dan Draf Kod Etika Ahli-ahli Parlimen.


Hampir 800 permohonan geran MyICE diluluskan JPPM

KUALA NERUS, 3 Jun- Hampir 800 permohonan geran di bawah Insentif Pemerkasaan Komuniti Malaysia (MyICE) diluluskan di seluruh negara dengan jumlah sebanyak RM7.61 juta.  Ketua Pengarah Jabatan Pendaftaran Pertubuhan Malaysia (JPPM), Mohd Nawardi Saad berkata sebelum ini lebih 1,100 permohonan diterima sejak MyICE dibuka Februari lalu.  Kali ini permohonan yang diterima diperluas kepada pertubuhan dalam pengkhususan keselamatan, kebajikan, sosial, alam sekitar dan hak asasi.  Daripada jumlah itu, hanya 10% permohonan ditolak kerana tidak bertepatan dengan kehendak jabatan.  RM20 juta diperuntuk untuk 2,000 pertubuhan seluruh negara menerima manfaat tersebut.  "Kita lanjutkan sehingga 31 Julai 2022. Kita sangat terbuka menerima permohonan daripada pertubuhan kategori yang dah ditetapkan dan berharap pertubuhan yang terlibat dapat menyambut geran," kata beliau ketika ditemui pemberita RTM selepas menyempurnakan Majlis Penyerahan Cek Cura Geran di bawah insentif MYICE, di sini.

(Ketua Pengarah Jabatan Pendaftaran Pertubuhan Malaysia (JPPM), Mohd Nawardi Saad)

Pada majlis berkenaan, 15 daripada 53 geran MyICE diserahkan kepada 15 persatuan layak di Terengganu.


Tasik Bukit Merah susut, 12,400 hektar sawah dikhuatiri terjejas

BAGAN SERAI, 3 Jun- Tanaman padi seluas 12,400 hektar di Gunung Semanggol dan Selinsing akan terjejas sekiranya paras air di Tasik Bukit Merah terus mencatatkan penurunan.  Exco Perladangan, Pertanian dan Industri Makanan negeri, Razman Zakaria berkata jumlah keluasan itu membabitkan seramai 4,720 pesawah.  Jelasnya, ketika ini umur padi di kawasan berkenaan adalah sekitar 20 hingga 40 hari yang sangat memerlukan air bagi memastikan tanaman tidak terjejas.  "Bila sudah terlampau kritikal maka seperti yang sebelum ini kerajaan negeri akan menggunakan peruntukan negeri sendiri untuk mengatasi, sebab ini ada kementerian pada peringkat pusat. Jadi kita melalui Kawasan Pembangunan Pertanian Bersepadu (IADA), terus kepada Kementerian Pertanian dan Industri Makanan (MAFI) dan Agensi Pengurusan Bencana Negara. "Sekiranya menyebabkan pendapatan pesawah ini terganggu maka memang kerajaan ada peruntukan khas untuk bantuan bencana ini," katanya di sini hari ini.

Beliau berkata demikian selepas menghadiri Program Solat Sunat Hajat dan Solat Sunat Istisqa di Pusat Informasi Empangan Bukit Merah yang dihadiri kira-kira 200 masyarakat setempat. Tambahnya lagi, Agensi Pengurusan Bencana Negara (NADMA) sedang melihat kesesuaian untuk melakukan pembenihan awan dengan kadar segera.  Hujan yang turun melalui pembenihan awan itu diharap bukan sahaja berlaku di kawasan sawah padi, malah di kawasan tadahan air kolam Bukit Merah iaitu di Ijok dan Pondok Tanjung, Selama.


Banjir di Gurun semakin pulih, dua PPS ditutup hari ini

GURUN, 3 Jun- Keadaan banjir di sekitar Gurun, Kedah semakin pulih dan kesemua penduduk yang dipindahkan ke dua Pusat Pemindahan Sementara (PPS) sejak dua hari lalu telah dibenarkan pulang ke rumah masing-masing. Serentak itu, PPS Surau Kampung Sungai Bongkok dan PPS Masjid Pekan Gurun telah ditutup hari ini. Pegawai Pertahanan Awam Daerah Kuala Muda, Kapten (Pertahanan Awam), Azahar Ahmad berkata PPS Surau Kampung Sungai Bongkok yang menempatkan 291 penduduk ditutup pada pukul 8.30 pagi. PPS Masjid Pekan Gurun pula menempatkan seramai 619 orang penduduk membabitkan 149 keluarga ditutup pada pukul 1 tengah hari tadi.Kejadian banjir yang berlaku sejak dua hari lalu melibatkan 11 buah kampung dan tiga taman perumahan.

(Agensi keselamatan, APM bertindak memantau dan menjalankan operasi pemindahan penduduk terjejas dengan menggunakan bot)

Antaranya, Kampung Sungai Ibor, Kampung Bekalang Mahkamah Gurun, Kampung Jelatang, Kampung Batu 5, Kampung Sungai Badak, Kampung Sungai Bongkok, Kampung Guar Nenas dan Kampung Kepala Bukit.Selain itu, taman perumahan terlibat ialah Taman Gurun Jaya, Taman Gurun Indah dan Taman Sri Jerai.Selain di Gurun, beberapa kawasan di Sungai Petani dan Pendang turut dinaiki air.


AKM Terengganu: Periksa, baiki peranti secara percuma tarikan di reruai K-KOMM

KUALA NERUS, 3 Jun- Pemeriksaan dan pembaikan peranti secara percuma antara tarikan di reruai Kementerian Komunikasi dan Multimedia (K-KOMM) pada Jelajah Aspirasi Keluarga Malaysia (AKM) Terengganu yang berlangsung di Kompleks Sukan Negeri di sini sehingga esok.Setiausaha Bahagian Kanan (Pengurusan) K-KOMM Mazlan Abd Mutalib berkata orang ramai boleh membawa peranti bermasalah seperti pemacu pena untuk diperiksa atau dibaiki oleh petugas Cyber Security Malaysia di reruai berkenaan. Beliau berkata reruai tersebut juga menyediakan kaunter aduan dan informasi terkini berhubung kementerian berkenaan di samping aktiviti menarik lain."Penganjuran AKM ini menjadi platform terbaik untuk rakyat mendapatkan maklumat secara terus berkaitan kementerian. "Jika terdapat sebarang aduan (misalnya) berhubung capaian internet, telekomunikasi dan sebagainya, boleh hadir ke reruai bagi mengajukan aduan kepada pihak kami," katanya kepada pemberita di sini, hari ini.

Berita berkaitanJelajah AKM platform terbaik promosikan TVETTuan rumah AKM: Pengiktirafan terhadap kecemerlangan pendidikan Terengganu

Selain itu, agensi di bawah K-KOMM seperti Radio Televisyen Malaysia (RTM), Jabatan Penerangan, Suruhanjaya Komunikasi dan Multimedia Malaysia dan Perbadanan Kemajuan Filem Nasional Malaysia turut menyediakan pelbagai aktiviti menarik seperti uji bakat penyampai berita dan nyanyian bagi mencungkil bakat dalam kalangan rakyat Terengganu.Mazlan juga berharap warga Terengganu tidak melepaskan peluang untuk mengenali dan memperoleh maklumat secara terus daripada kementerian lain sekali gus menghayati konsep AKM.


Bekalan ayam Johor pulih dua minggu lagi

BATU PAHAT, 3 Jun- Kerajaan negeri memberi jaminan isu bekalan ayam di Johor akan pulih dalam tempoh dua minggu lagi selepas permintaan yang tinggi semasa musim perayaan Hari Raya Aidilfitri.Exco Pelaburan, Perdagangan dan Hal Ehwal Pengguna Negeri, Lee Ting Han berkata masalah kekurangan bekalan ayam dijangka selesai susulan pendekatan kerajaan melaksanakan sekatan eksport ayam segar ke luar negara berkuat kuasa 1 Jun lalu. "Bekalan ayam di negeri ini dijangka berada pada paras normal selaras usaha kerajaan memberikan subsidi kepada mereka yang terlibat dalam ternakan ayam."Kegunaan tempatan adalah mencukupi dan pihak kami harap tiada pembelian panik juga sebab musim perayaan, bulan Syawal telah pun lepas maka kita menjangkakan permintaan kepada telur juga akan menurun," katanya kepada pemberita, di sini hari ini.

Beliau berkata demikian selepas mengadakan lawatan ke kilang telur ayam Teo Seng di Yong Peng.Kilang berkenaan antara pembekal terbesar di negara ini dengan membekal empat juta biji telur pelbagai gred untuk kegunaan tempatan dan mempunyai stok satu juta setiap hari bagi kegunaan kecemasan. Dalam pada itu, Lee berharap orang ramai tidak perlu panik dengan bekalan telur di negeri ini kerana ia sentiasa mencukupi malah bekalan telur turut dikeluarkan melebihi permintaan."Sekali lagi kita menggesa supaya tidak membuat pembelian panik, bekalan telur adalah mencukupi," tambah beliau.


Kekurangan pekerja asing punca kenaikan harga sayur-sayuran

SERDANG, 3 Jun- Kekurangan tenaga buruh kerja asing diakui antara punca kenaikan harga sayur-sayuran yang sekali gus mengurangkan pengeluaran.

Justeru, Kementerian Pertanian dan Industri Makanan (MAFI) berharap masalah berkenaan dapat diselesaikan segera.

"Kita tidak nafikan antara isu-isu yang kita hadapi sekarang ini antara masalah adalah sebelum ini sektor pertanian bila komersil yang besar itu memang kita menggunakan banyak tenaga buruh asing di dalam ladang-ladang.

"Dan bila berlaku penutupan sempadan dan juga kekangan COVID-19, itu yang menyebabkan kita kekurangan pekerja asing," kata Ketua Setiausaha MAFI, Datuk Haslina Abdul Hamid.

Beliau menyatakan dalam sidang media khas Sekuriti Makanan, di sini hari ini.

Timun dan sawi dilaporkan antara sayur-sayuran yang mengalami kenaikan harga sebanyak 70 hingga 80% sejak dua minggu lalu.

Kenaikan juga dikatakan berpunca daripada masalah bekalan yang kurang di Cameron Highlands.

Dalam perkembangan berkaitan, Haslina berkata kementerian melalui Institut Penyelidikan dan Kemajuan Pertanian Malaysia (MARDI) sedang melaksanakan penyelidikan berkaitan tanaman bawang.

Ia bagi mengurangkan kebergantungan import bawang merah negara

Jelas beliau, hasil daripada kajian MARDI mendapati lima varieti termasuk satu varieti tempatan mempunyai potensi tinggi untuk dikomersilkan.

"Antara isu yang kita sedang hadapi untuk bawang terutama isu utama, perlu tangani adalah untuk melihat pada kos pengeluaran operasi yang tinggi, kawasan penanaman yang sesuai dan kita juga melihat kepada sumber-sumber genetik dan varieti yang sesuai untuk ditanam di Malaysia.

"Jadi merujuk kepada keperluan semasa, MAFI telah pun melaksanakan inisatif-inisiatif baharu mengusahakan penyelidikan bawang di negara ini," jelasnya.

Tambah beliau lagi, pasaran bawang kini mengalami krisis pengeluaran terutamanya di India dan menyebabkan esport dari negara tersebut menurun sebanyak 30% dan mendorong kenaikan harga pasaran.

Malaysia mengimport sepenuhnya bawang dan menjadi antara negara pengimport utama di dunia dengan nilai import sebanyak RM902.5 juta pada tahun 2021.


Pemansuhan PT3 disambut baik, bantu pelajar lebih berdaya saing

CHANGLON, 3 Jun- Keputusan memansuhkan Pentaksiran Tingkatan Tiga (PT3) bermula tahun ini merupakan langkah tepat dan wajar bagi mengurangkan tekanan dan bebanan yang terlalu tinggi kepada para pelajar.Dekan Hal Ehwal Pelajar, Universiti Utara Malaysia (UUM), Dr Kamarul Azman Khamis berpendapat ia merupakan salah satu inisiatif dalam membantu warga pendidik dan pelajar agar lebih berdaya saing."Keputusan yang baik dan ini juga diharap dapat mengurangkan tekanan dalam kalangan pelajar. Kita tak nak pelajar-pelajar kita dibebani dengan benda-benda yang boleh mendatangkan musibah dan saya mengharapkan kaedah ini adalah kaedah yang terbaik di dalam meningkatkan mutu pendidikan," katanya kepada RTM.

Berita berkaitanPT3 dimansuhkan mulai tahun iniI-Guru sambut baik pemansuhan PT3

Beliau juga yakin, Kementerian Pendidikan Malaysia (KPM) mempunyai perancangan tertentu bagi menilai tahap keupayaan para pelajar. "Saya mengharapkan agar semua pihak, warga pendidik, masyarakat di luar sana, ibu bapa jangan kita gusar. Apa yang dibuat oleh kerajaan adalah untuk kepentingan bersama. "Mereka telah membuat kajian demi kajian dan beberapa kaedah diperkenalkan sebelum dilaksanakan. Mesti ada uji kaji, ada pemerkasaan, ada beberapa pakar yang membincangkan baik dan buruknya ataupun kesannya kepada pemansuhan ini," tambah beliau.Semalam, Menteri Pendidikan, Datuk Dr. Radzi Jidin mengumumkan pemansuhan PT3 mulai tahun ini.KPM akan memperkasakan Pentaksiran Berasaskan Sekolah (PBS) yang mengandungi tiga komponen iaitu Pentaksiran Bilik Darjah (PBD), Pentaksiran Aktiviti Jasmani Sukan dan Kokurikulum (PAJSK) serta Pentaksiran Psikometrik (PPsi).


Jelajah AKM platform terbaik promosikan TVET

KUALA NERUS, 3 Jun- Jelajah Aspirasi Keluarga Malaysia (AKM) merupakan platform terbaik untuk mempromosikan Pendidikan Teknikal dan Latihan Vokasional (TVET).Menurut bekas pelajar bidang tersebut, pendedahan secara langsung dan bersemuka kepada masyarakat sekali gus dapat menepis stigma yang mendakwa TVET adalah pendidikan kelas kedua.Bagi bekas pelajar Kolej Vokasional Wakaf Tembesu di sini, Muhammad Nur Hakim Mahadi, 26, beliau berasa gembira kerana dapat berkongsi pengalamannya sebagai pelajar TVET dan perjalanan kerjayanya sehingga kini berjaya menubuhkan sebuah syarikat kontraktor elektrik.“Dengan kehadiran ramai pengunjung termasuk golongan ibu bapa dan pelajar, diharapkan perkongsian saya dapat menyedarkan masyarakat bahawa pelajar TVET juga boleh mencapai kejayaan dan kami bukanlah daripada pendidikan kelas kedua,” katanya ketika ditemui Bernama pada Jelajah AKM Terengganu di Kompleks Sukan Negeri di sini hari ini.Graduan Diploma Teknologi Elektronik itu merupakan seorang daripada ahli panel yang berkongsi pengetahuan dan pengalaman berkenaan TVET pada segmen Bual Bicara TVET: Membina Masa Depan Bersama Kolej Vokasional (KPM) pada Jelajah APM Terengganu hari ini.Sementara itu pensyarah Kolej Vokasional Keningau, Sabah, Mohd Al Khalifa Mohd Affnan, 36, menyarankan lebih banyak karnival dan pameran seperti Jelajah AKM diadakan bagi mendedahkan masyarakat mengenai TVET.“Kami hanya dapat membuktikan (mengenai TVET) melalui jerayawara dan berkongsi kisah kejayaan. Lebih ramai alumni dan pensyarah perlu tampil ke hadapan memberi maklumat secara langsung kepada masyarakat.“Lebih banyak lagi institusi kemahiran perlu mempromosikan program akademi yang mereka tawarkan supaya lebih ramai pelajar TVET dapat dilahirkan yang seterusnya menjadikan mereka cemerlang di persada dunia,” katanya.

Berita berkaitanTuan rumah AKM: Pengiktirafan terhadap kecemerlangan pendidikan TerengganuHari pertama PJKM catat jualan hampir RM60,000

Mohd Al Khalifa baru-baru ini melakar sejarah negara apabila muncul sebagai guru Malaysia pertama terpilih merangkul Anugerah Guru Berdedikasi Cambridge 2022 atas pencapaiannya dalam mencetuskan satu projek sains, teknologi, kejuruteraan dan matematik (STEM).Beliau dinobatkan sebagai pemenang selepas menewaskan 7,000 peserta lain dari 113 negara.


Tiada gangguan bekalan ubat - KKM

KUALA LUMPUR, 3 Jun- Tiada gangguan bekalan ubat-ubatan secara menyeluruh pada masa ini kerana kebanyakkan produk mempunyai alternatif dari pelbagai jenama lain yang mempunyai indikasi sama.Pengarah Kanan Perkhidmatan Farmasi, Kementerian Kesihatan (KKM), Norhaliza A Halim berkata pihak pengilang juga telah meningkatkan kapasiti pengeluaran bagi memenuhi permintaan yang tinggi."KKM sedang mendapatkan maklumbalas lanjut daripada pihak industri berhubung status sebenar bekalan ubat-ubatan yang dihasilkan di Malaysia atau diimport serta isu-isu yang berkaitan dengannya," katanya dalam satu kenyataan hari ini.Penjelasan dibuat sebagai merujuk kekurangan bekalan ubat-ubatan dan bahan mentah bagi produk farmaseutikal yang dilaporkan dalam media massa dan menerusi laman sosial.Ia melibatkan ubat-ubatan untuk rawatan demam, selsema dan batuk, sakit tekak, antibiotik, ubat tahan sakit serta ubat-ubatan bagi mengurangkan gejala Penyakit Kaki, Tangan dan Mulut (HFMD).

Tambah Norhaliza, terdapat peningkatan permintaan yang mendadak bagi beberapa jenis ubat-ubatan seperti produk dengan bahan aktif paracetamol (bagi rawatan demam dan sakit yang ringan), vitamin C serta ubat batuk dan selsema untuk kegunaan kanak-kanak.Perkara itu dimaklumkan oleh pihak industri farmaseutikal dalam satu perjumpaan bersama Malaysian Organisation of Pharmaceutical Industries (MOPI), Pharmaceutical Association of Malaysia (PhAMA) dan Malaysia Association of Pharmaceutical Suppliers (MAPS), semalam.Menurut beliau lagi, pemantauan ketat dan penyelesaian terhadap setiap isu yang dialami akan diteliti melalui komunikasi berterusan antara KKM dan pihak industri farmaseutikal.Ini bagi memastikan kesinambungan bekalan ubat-ubatan yang berkualiti, selamat dan berkesan kepada rakyat Malaysia.


Tuan rumah AKM: Pengiktirafan terhadap kecemerlangan pendidikan Terengganu

KUALA NERUS, 3 Jun- Kerajaan negeri menyifatkan pemilihan Terengganu sebagai tuan rumah penganjuran Jelajah Aspirasi Keluarga Malaysia (AKM) yang bertemakan 'Keluarga Malaysia Keluarga Berilmu' sebagai pengiktirafan terhadap kecemerlangan pendidikan yang dicapai negeri itu selama ini.Pengerusi Jawatankuasa Pelaksanaan Syariah, Pendidikan dan Pengajian Tinggi negeri Satiful Bahari Mamat berkata penganjuran program itu juga adalah 'hadiah istimewa' untuk rakyat Terengganu kerana berpeluang mengetahui lebih terperinci berkaitan usaha dilakukan Kementerian Pendidikan (KPM) di reruai pelbagai agensi di bawah kementerian itu."Berdasarkan maklum balas pengunjung, ramai berpuas hati dengan perkhidmatan di reruai KPM kerana banyak maklumat disediakan berkaitan biasiswa, pinjaman pelajaran, Institut Pengajian Tinggi dan kemasukan ke Institut Pendidikan Guru (IPG)."Saya berharap rakyat Terengganu akan memanfaatkan masa terluang hari ini dan esok untuk mengunjungi reruai KPM dan kementerian lain di Jelajah AKM serta merebut peluang mendapatkan penerangan daripada pegawai dan kakitangan bertugas dengan lebih mendalam," katanya kepada Bernama hari ini.Beberapa pengunjung yang ditemui Bernama terutama pelajar mengakui teruja untuk mengetahui peluang menyambung pelajaran dengan tajaan biasiswa serta kemudahan pinjaman disediakan Perbadanan Tabung Pendidikan Tinggi Nasional (PTPTN).Atirah Nur Huda Abdul Rahman, 17, berkata dia datang bersama dua rakannya untuk mengintai peluang kemasukan ke mana-mana IPT yang sesuai dengan keputusan Sijil Pelajaran Malaysia (SPM) yang bakal diduduki tahun depan."SPM lambat lagi, tapi tak salah ambil tahu maklumat terkini untuk masa depan, lagipun datang sini memang nak tengok reruai Universiti Malaysia Terengganu sebab ramai senior sekolah saya kini melanjutkan pelajaran di universiti itu," katanya.Bagi kakitangan swasta, Shahrul Nizam Mat Amin, 47, dia datang ke AKM bersama dua anaknya untuk mendaftar perniagaan dengan Suruhanjaya Syarikat Malaysia secara percuma kerana keistimewaan itu dibuka kepada pelajar universiti sepenuh masa pada AKM kali ini.

Berita berkaitanHari pertama PJKM catat jualan hampir RM60,000

"Saya katakan kepada anak, sebagai pelajar universiti mereka perlu bijak mengambil peluang yang disediakan kerajaan dan kena tahu perkembangan semasa agar tidak terlepas peluang. "Kunjungan ke AKM memberi pengetahuan kepada mereka mengenai fungsi kementerian tertentu kerana semua ini penting sebagai persediaan melangkah ke alam pekerjaan tidak lama lagi," katanya. Terengganu menjadi destinasi keempat penganjuran AKM selepas Johor, Perlis dan Sabah, manakala KPM pula dipilih selaku kementerian peneraju bagi edisi kali ini.Ia berlangsung dari 2 hingga 4 Jun di Kompleks Sukan Negeri Terengganu di sini.


Dua lelaki maut dilanggar lori

SHAH ALAM, 3 Jun- Dua lelaki maut termasuk seorang penyelia Kementerian Kesihatan yang bertugas di Seremban, Negeri Sembilan selepas dilanggar sebuah lori dalam kemalangan di Kilometer 11.5 Jalan Kuala Selangor-Kuala Lumpur sekitar pukul 4.00 petang semalam.Ketua Polis Daerah Kuala Selangor Supt Ramli Kasa berkata, siasatan awal mendapati kemalangan dipercayai berlaku apabila pemandu lori yang menghala ke Kuala Lumpur itu melihat orang ramai termasuk dua mangsa tersebut berada di bahu jalan kerana terdapat sebuah kereta pancit.“Susulan itu pemandu lori berkenaan telah cuba mengelak daripada melanggar mereka dengan melorongkan lorinya ke lorong kanan jalan namun dalam keadaan titik buta, dia tidak menyedari sebuah kereta Mercedez datang dari arah belakang.

Berita berkaitanDua beradik maut dalam kemalangan di Kampar

“Seterusnya pemandu lori itu cuba untuk mengelak kereta tersebut lalu melanggar kedua-dua mangsa yang berada di bahu jalan itu. Akibat daripada perlanggaran itu, mangsa yang berusia 55 dan 40 tahun berkenaan mengalami kecederaan parah dan disahkan meninggal dunia di tempat kejadian,” katanya dalam kenyataan hari ini.Ramli berkata kedua-dua mangsa telah dibawa ke Hospital Tanjung Karang untuk bedah siasat dan siasatan dijalankan mengikut Seksyen 41(1) Akta Pengangkutan Jalan 1987.


Dua mayat lelaki ditemukan terapung di sekitar perairan Pulau Indah

SHAH ALAM, 3 Jun- Dua mayat lelaki tanpa identiti ditemukan terapung di sekitar perairan Jeti Marina, Pulau Indah petang semalam.Pengarah Agensi Penguatkuasaan Maritim Malaysia (APMM) Negeri Selangor Kepten Maritim V. Siva Kumar berkata Pusat Operasi APMM Negeri Selangor telah menerima maklumat berkaitan penemuan itu daripada komuniti nelayan pada pukul 4.26 petang dan bot PERKASA 36 yang sedang dalam operasi, diarahkan ke lokasi untuk mengesan dan melaksanakan tindakan selanjutnya.“Lebih kurang pada pukul 4.45 petang, PERKASA 36 tiba di lokasi dan telah menemukan dua mayat itu, satu daripadanya lengkap berpakaian, manakala satu mayat lagi hanya berseluar panjang,” katanya dalam kenyataan hari ini.

Beliau berkata kedua-dua mayat itu kemudian dibawa ke Jeti Marina untuk diserahkan kepada Polis Diraja Malaysia bagi siasatan lanjut.Katanya orang ramai yang mempunyai maklumat atau kehilangan ahli keluarga boleh menghubungi APMM Negeri Selangor di talian 03-21760627 dan sebarang maklumat berkaitan jenayah mahupun kecemasan di laut boleh terus menghubungi Pusat Operasi APMM Negeri Selangor atau MERS 999.


Dua beradik maut dalam kemalangan di Kampar

IPOH, 3 Jun- Dua beradik maut dalam kemalangan membabitkan dua kenderaan di Kilometer 310.4 Lebuhraya Utara Selatan (PLUS) arah selatan dekat Kampar awal pagi tadi.Ketua Polis Daerah Kampar Supt Mohamad Nazri Daud berkata, mangsa Nurqalesya Adriana Jaafar, 12, maut di lokasi kejadian manakala adiknya Muhammad Saiful Amry, 9, meninggal dunia semasa mendapat rawatan di Hospital Tapah.Katanya, polis menerima maklumat daripada orang awam mengenai kemalangan membabitkan sebuah kereta jenis Proton Iswara dan sebuah treler kira-kira pukul 2.30 pagi. "Kereta itu dinaiki enam orang iaitu empat beradik serta bapa mangsa dan seorang wanita dipercayai tunang kepada bapa mangsa. Mereka dikatakan dalam perjalanan dari Baling, Kedah ke Seremban, Negeri Sembilan untuk menghantar kesemua adik beradik itu ke rumah ibu mereka.

Keadaan kereta dinaiki keluarga mangsa yang maut dalam kemalangan di Kilometer 310.4 Lebuhraya Utara Selatan (PLUS) arah selatan di Kampar, pagi tadi

"Bapa mangsa Jaafar Ahmad, 49, mengalami kecederaan di kaki kanan manakala dua lagi anaknya masing-masing berusia 14 dan enam tahun hanya cedera ringan dan wanita berusia 24 tahun itu tidak mengalami sebarang kecederaan," katanya dalam kenyataan hari ini.Mohamad Nazri berkata pemandu treler berumur 47 tahun pula tidak mengalami kecederaan.Beliau berkata punca kemalangan masih lagi dalam siasatan dan kes disiasat di bawah Seksyen 41 (1) Akta Pengangkutan Jalan 1987.


Pantai Dalam syurga makanan orang Kelantan

KUALA LUMPUR, 3 Jun- Berkunjung ke Pantai Dalam di sini pada setiap pagi Ahad suasananya tidak ubah seolah-olah berada di negeri Cik Siti Wan Kembang dengan riuh-rendah kedengaran dialek orang Melayu Kelantan berniaga, walaupun jarak ke negeri itu kira-kira lebih 400 kilometer.Sebut apa sahaja makanan Kelantan yang anda teringin, pasti boleh didapati di Pasar Pagi Kelantan yang terletak berhampiran stesen komuter Pantai Dalam sama ada ia dibawa terus dari negeri itu atau dibuat di sini. Daripada aneka kuih-muih seperti peria, tapai, ketupat, lompat tikam, nasi impit kuah kacang hinggalah sayur-sayuran segar seperti ulam-ulaman, solok lada dan timun selain pelbagai jenis masakan pagi seperti nasi berlauk dan nasi dagang ada dijual.Tidak terkecuali kudapan istimewa seperti etak salai dan sate ikan atau lebih popular dipanggil ‘lokcing’ juga dapat diperoleh selain barangan bukan makanan seperti pakaian terpakai turut dijual di pasar tersebut yang bermula pukul 7.00 pagi.Peniaga etak salai, Hazren Hazim, 27, berkata makanan ringan yang dijualnya itu diperoleh daripada pembekal di Kelantan dibawa menaiki bas ekspres sehari awal untuk diproses oleh seorang kawannya yang mahir di Shah Alam.Penyelia tapak itu yang sudah setahun menjualnya sebagai kerja sampingan berkata permintaan etak amat tinggi sehingga dia mampu menjual kira-kira 30 kilogram dengan harga bermula RM5 sebungkus.“Majoriti pembelinya orang Kelantan, dalam tempoh tidak kurang tiga jam etak yang dijual dalam pelbagai perisa seperti tomyam, manis lemak dan biasa habis dijual, mungkin di tempat lain di sini tiada yang menjualnya, sebab itu ia laku,” katanya.Peniaga kuih-muih, Latipah Jaafar, 53, antara peniaga terawal di situ berkata Pasar Pagi Kelantan di Pantai Dalam telah wujud sekitar awal 1990-an dengan orang Kelantan antara yang terawal berhijrah dan tinggal beramai-ramai di sini.“Ketika itu untuk mendapatkan barangan dari Kelantan agak susah di ibu kota, jadi ada sebahagian orang kita (Kelantan) mengambil inisiatif menjual di kaki lima sahaja dengan membentangkan tikar sama seperti peniaga pasar pagi di Kelantan.

“Lama-kelamaan ia menjadi popular dan jumlah peniaga semakin bertambah sehinggakan jolokan Pasar Pagi Kelantan melekat walaupun kami terpaksa beralih tapak berniaga beberapa kali disebabkan desakan pembangunan di sekeliling,” katanya yang tinggal berhampiran di Projek Perumahan Rakyat (PPR) Pantai Ria.Seorang lagi peniaga, Yusri Yahya, 42 berkata terdapat kira-kira 20 hingga 30 rakyat Kelantan berniaga di pasar pagi itu dan kebanyakannya mencari rezeki sampingan walaupun sudah mempunyai pekerjaan tetap.“Kami berharap tempat ini terus kekal sebagai lokasi rakyat dari Pantai Timur mencari sumber rezeki kerana ia sudah pun sinonim sejak dari dahulu lagi dan telah menjadi pusat tumpuan masyarakat sekitarnya,” katanya dan menambah pembersihan di kawasan tapak pasar itu dilakukan secara gotong-royong melalui kutipan bayaran RM2 daripada setiap peniaga.


Penduduk terjejas banjir di Gurun meningkat hampir seribu orang

ALOR SETAR, 3 Jun - Jumlah penduduk yang dipindahkan ke Pusat Pemindahan Sementara (PPS) akibat banjir di beberapa lokasi sekitar Gurun, Kedah meningkat kepada hampir seribu orang.  Setakat pukul 8.00 pagi ini, seramai 910 orang penduduk membabitkan 219 keluarga ditempatkan di dua PPS berbanding 510 penduduk, petang semalam.  Pegawai Pertahanan Awam Daerah Kuala Muda, Kapten (Pertahanan Awam) Azahar Ahmad berkata, PPS Masjid Pekan Gurun menempatkan jumlah penduduk paling ramai iaitu 619 orang yang membabitkan 149 keluarga.

(Anggota bomba membantu penduduk yang terjejas)

Manakala PPS Surau Kampung Sungai Bongkok menempatkan seramai 291 penduduk membabitkan 70 keluarga. "Kejadian banjir melibatkan 11 buah kampung dan tiga taman perumahan. Antaranya, Kampung Sungai Ibor, Kampung Bekalang Mahkamah Gurun, Kampung Jelatang, Kampung Batu 5, Kampung Sungai Badak, Kampung Sungai Bongkok, Kampung Guar Nenas dan Kampung Kepala Bukit", katanya. Selain itu, taman perumahan terlibat ialah Taman Gurun Jaya, Taman Gurun Indah dan Taman Sri Jerai.


Sindiket buru hidupan liar: Dua warga Thailand ditahan

KUALA LUMPUR, 3 Jun-  Polis berjaya menahan tiga lelaki dipercayai memiliki dan menjual hidupan liar tanpa lesen dan pemilikan senjata api buatan sendiri dalam serbuan berasingan di Perak semalam dan kelmarin.Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman, Datuk Seri Hazani Ghazali berkata serbuan tersebut berjaya menghasilkan nilai rampasan keseluruhan sebanyak RM717,500 bagi burung murai batu, sangkar dan burung pelbagai jenis, senjata api dan daun ketum.“Kedua-dua penahanan ini dilakukan oleh Cawangan Perisikan dan Siasatan Khas (CPSK), Pasukan Gerakan Khas (PGK) dan JKDNKA bersama Jabatan Perhilitan yang bertindak atas maklumat risikan.“Empat serbuan dilancarkan ke atas sindiket menjual hidupan liar pada 31 Mei lalu, manakala tiga serbuan di kawasan Bukit Merah, Perak dengan berjaya menahan seorang lelaki warga tempatan berusia 44 tahun serta merampas sejumlah 72 burung murai batu dan 47 sangkar burung dengan nilai rampasan dianggarkan berjumlah RM694,500,” katanya dalam satu kenyataan.

Beliau berkata semalam CPSK dan PGK melakukan serbuan lain di kawasan Gerik, Perak dan berjaya menahan dua lelaki warganegara Thailand berusia 33 dan 37 tahun serta merampas sejumlah empat burung pelbagai jenis.Hazani berkata selain itu, terdapat rampasan lain iaitu tiga senjata disyaki senapang patah, dua Bakakuk, satu pistol tiada jenama, lima busur panah silang, 25 peluru penabur dan satu beg plastik lutsinar disyaki daun ketum anggaran 300 gram dengan jumlah keseluruhan rampasan dianggarkan berjumlah RM23,000.Menurutnya, kesemua suspek telah ditahan reman di Ibu Pejabat Polis Daerah (IPD) Ipoh, Perak dan IPD Gerik di bawah Seksyen 117 Kanun Prosedur Jenayah untuk siasatan lanjut.Mengulas lanjut, beliau berkata kesemua kes disiasat bawah Seksyen 60 Akta Pemuliharaan Hidupan Liar 2010 (Akta 716), Seksyen 8 (a) Akta Senjata Api 1960, Seksyen 30 (3) Akta Racun 1952 dan Seksyen 6 (1) (c) Akta Imigresen 1959/63 (Pind. 2002).


Cadangan bina terowong simpanan air bawah tanah, tangani banjir kilat di KL- Shahidan

KUALA LUMPUR, 3 Jun- Dewan Bandaraya Kuala Lumpur (DBKL) dalam perancangan untuk membina terowong penyimpanan air bawah tanah berkapasiti tinggi sebagai pelan jangka panjang mengatasi isu banjir kilat di ibu negara.Menteri Wilayah Persekutuan Datuk Seri Dr Shahidan Kassim berkata ke arah itu, DBKL akan mengadakan kajian kebolehsanaan (feasibility study) untuk mengkaji lokasi dan spesifikasi terowong simpanan air hujan bawah tanah yang akan disiapkan dalam tempoh tiga bulan.Jelasnya, DBKL akan melantik perunding dalam kadar segera selepas mengadakan perbincangan bersama Jabatan Pengairan dan Saliran (JPS)."Fungsinya ialah untuk menampung air banjir sebelum dilepaskan ke sungai ketika air surut. Kebanyakan bandar raya di dunia seperti Tokyo dan Itabashi di Jepun membinanya di bawah jalan raya. "Namun apa yang kita dapati, jalan raya di ibu kota sempit. Oleh itu, ada yang mencadangkan agar kita membinanya 120 kaki di bawah sungai," katanya dalam sidang media Ke Arah Kuala Lumpur Bebas Banjir Kilat di ibu negara.Pada masa sama, beliau berkata DBKL juga akan membina tembok penahan banjir dengan segera di semua kawasan yang dijangka berlaku limpahan air sungai."Tembok ini akan dibina segera dan spesifikasinya akan disediakan berdasarkan kerjasama dengan JPS. Ketika ini, DBKL telah menempatkan beg pasir di kawasan terlibat limpahan air sungai sebagai langkah interim," katanya.Pada masa sama ujarnya, kerja mengeluarkan mendapan atau kelodak di dalam kolam takungan banjir dan sungai akan dilakukan untuk memastikan dapat menampung kapasiti air hujan.

(Banjir kilat melanda ibu negara/ gambar fail)


Projek lebuh raya baharu akan dibiayai sendiri pihak konsesi - Fadillah

PETALING JAYA, 3 Jun- Semua projek lebuh raya baharu, termasuk tiga yang bakal dibina di Lembah Klang bagi mengatasi kesesakan lalu lintas, tidak akan mendapat sebarang peruntukan daripada kerajaan.Menteri Kanan Kerja Raya, Datuk Seri Fadillah Yusof berkata kos projek terbabit dan sebarang risiko akan ditanggung sepenuhnya oleh pihak syarikat konsesi.“Untuk semua lebuh raya baharu, tiada lagi bantuan kewangan daripada kerajaan malahan tanah pun tiada bantuan. Dulu kalau kita buat lebuh raya, pengambilan tanah ditanggung oleh kerajaan sebahagiannya.“Sekarang ini tiada lagi pinjaman mudah, semuanya akan dibiayai sepenuhnya oleh pihak syarikat konsesi yang berminat buat lebuh raya,” katanya ketika berucap merasmikan Majlis Rumah Terbuka Aidilfitri serta Perasmian Mesyuarat Agung Tahunan Persatuan Kontraktor Bumiputera Malaysia Bagi Tahun 2021 dan 2022.Sebelum ini, media melaporkan projek Lebuhraya Bertingkat Penyuraian Trafik Petaling Jaya (PJD LINK), Lebuhraya Putrajaya-Bangi (PBE) dan Lebuhraya Penyuraian Utara Kuala Lumpur (KL-NODE) mendapat kelulusan berprinsip daripada kerajaan.

Pada 4 April lepas, Fadillah berkata kerajaan mengalu-alukan pihak swasta mengambil alih syarikat konsesi lebuh raya lain bagi penstrukturan semula dalam usaha mengurangkan beban perbelanjaan rakyat dan kerajaan.Pada hari yang sama, Perdana Menteri Datuk Seri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi termasuk Kesas Sdn Bhd yang menguruskan Lebuhraya Shah Alam (KESAS) serta Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).- BERNAMA


Remaja mati lemas di Sungai Terengganu

KUALA TERENGGANU, 3 Jun- Seorang remaja lelaki ditemukan lemas selepas mandi bersama rakan di Sungai Terengganu berhampiran Kampung Teluk Pasu, Kuala Terengganu.  Mayat mangsa, Muhammad Izha Amzar Anuar, 14 tahun ditemui di dasar sungai tersebut oleh pasukan mencari dan menyelamat pada pukul 7.15 malam.Menurut Penolong Pengarah Operasi Jabatan Bomba dan Penyelamat (JBPM) Terengganu, Muhammad Basri Kamarazaman sebelum kejadian, pelajar tingkatan dua Sekolah Menengah Kebangsaan (SMK) Manir itu sedang mandi di lokasi kejadian bersama tujuh rakannya.Mayat ditemukan kira-kira 10 meter dari tebing sungai pada kedalaman 5 meter.  "Berdasarkan pada saksi menyatakan terdapat lapan orang kanak-kanak bermain air di kawasan Sungai Terengganu di Kampung Teluk Pasu ini, mereka telah bermain sebuah bekas fiber dipercayai bekas mandi mayat dan mereka telah berpaut dan berenang ke kawasan dipercayai lemas iaitu mangsa dipercayai terlepas pegangan pada fiber tersebut dan lemas," katanya.

(Anggota bomba mengangkat mayat Muhammad Izha Amzar yang maut akibat lemas di Sungai Terengganu berhampiran Kampung Teluk Pasu, Kuala Terengganu )

Tambah beliau, enam rakannya yang lain cuba menyelamatkan mangsa tetapi gagal sebelum terpaksa berenang ke tebing sungai bagi menyelamatkan diri.“Sepasukan anggota bomba telah menubuhkan pasukan mencari dan menyelamat sebaik menerima maklumat berhubung kejadian lemas itu pada pukul 5.58 petang.“Anggota bomba yang melakukan selaman menjumpai mayat mangsa di dasar sungai yang sedalam kira-kira 5.18 meter,” katanya.Mayat mangsa kemudian dihantar ke Unit Forensik Hospital Sultanah Nur Zahirah (HSNZ) untuk tindakan lanjut.


I-Guru sambut baik pemansuhan PT3

KUALA LUMPUR, 2 Jun - Ikatan Guru-Guru Muslim Malaysia (i-Guru) menyambut baik pengumuman pemansuhan ujian Pentaksiran Tingkatan 3 (PT3) .Presiden (i-Guru), Mohd Azizee Hasan berkata ia dilihat sebagai usaha Kementerian Pendidikan (KPM) memperkasakan lagi sistem Pentaksiran Bilik Darjah (PBD) yang merupakan salah satu komponen dalam Pentaksiran Berasaskan Sekolah (PBS).Katanya, guru- guru perlu bersedia mental, fizikal dan kemahiran bagi memastikan perlaksanaan PBS berjalan lancar serta memenuhi hasrat kemenjadian murid.

"Kita harap usaha pihak KPM memansuhkan PT3 ini adalah satu langkah untuk melihat kualiti pendidikan kita yang lebih baik dan melihat kepada aspek kemenjadian murid secara holistik sekaligus memenuhi apa yang termaktub dalam falsafah pendidikan kebangsaan."Paling penting disini ialah kerjasama semua pihak diperingkat guru- guru dan juga ibu bapa serta murid- murid untuk memastikan penilaian yang dilaksanakan itu mencapai objektif yang telah ditetapkan KPM," kata Mohd Azizee kepada RTM.Tambah Mohd Azizee, keputusan memansuh PT3 yang diumumkan KPM itu telah mengambil kira cadangan semua pihak yang ingin menambah baik sistem PBD sedia ada.Beliau berharap, perlu ada satu usaha untuk melihat masa depan pendidikan yang lebih holistik untuk membina generasi yang seimbang dan harmoni dari sudut jasmani, emosi, rohani dan intelektual.Berita BerkaitanPT3 dimansuhkan mulai tahun ini


MPI terima sumbangan lebih RM390,000, jayakan MWM 2022

KUALA LUMPUR, 2 Jun- Malaysian Press Institute (MPI) menerima sumbangan lebih RM390,000 daripada 45 agensi korporat, kerajaan dan organisasi untuk menjayakan Malam Wartawan Malaysia (MWM) 2022 yang akan berlangsung pada 24 Jun nanti. Pengerusinya Datuk Dr. Chamil Wariya berkata, sebanyak RM300,000 tajaan diterima daripada PETRONAS selaku penaja utama hadiah wang tunai kepada pemenang Hadiah Kewartawanan Malaysia (HKM) MPI PETRONAS sejak 1994.

Tambah beliau, sumbangan lain yang diterima berbentuk pembelian meja, masing-masing bernilai RM10,000 dan RM7,500 oleh 27 organisasi, selain sumbangan berbentuk kewangan, sebahagian besarnya oleh beberapa kerajaan negeri berjumlah RM40,500.

"MWM 2022 diadakan untuk meraikan wartawan dan pengamal media di negara ini.

Secara keseluruhan, pihak urus setia telah menerima 350 penyertaan bagi HKM 2021, untuk HKM 2020, 228 peserta telah mengambil bahagian, ini bermakna terdapat peningkatan sebanyak 122 penyertaan atau 35 peratus bagi HKM tahun 2021 berbanding 2020," katanya ketika berucap pada Majlis Meraikan Para Penyumbang Malam Wartawan Malaysia 2022 di ibu negara.

(Datuk Dr. Chamil Wariya, berucap pada Majlis Meraikan Para Penyumbang Malam Wartawan Malaysia 2022 di ibu negara)

Tambah beliau, 43 pertubuhan berita mengemukakan penyertaan mewakili Semenanjung, Sabah dan Sarawak.Penyertaan HKM sejak lima tahun kebelakangan ini menggambarkan landskap baharu media dan kewartawanan di negara ini.


KPDNHEP rampas barangan tiruan bernilai hampir RM95 juta sejak 2019

PUTRAJAYA, 2 Jun- 1,160 rampasan dibuat ke atas pelbagai barangan tiruan dengan nilai dianggarkan RM94.7 juta sejak 2019 hingga Mei lepas.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, rampasan tersebut dilakukan menerusi 14,187 pemeriksaan di seluruh negara.Jelas beliau, tindakan itu bagi membanteras barangan tiruan dan cetak rompak di bawah Akta Cap Dagangan 2019, ekoran aduan daripada pengguna dan pemilik cap dagangan."Ini bagi memastikan kelestarian ekosistem perdagangan domestik bebas daripada penganiayaan terhadap pengeluar produk dan pengguna.Apa yang kita ambil berat adalah kita tidak mahu pengguna tertipu dengan membeli barangan tiruan dan terpaksa bayar harga barangan asli,” katanya kepada pemberita selepas melancarkan aplikasi MyOri SmartSecure dan Program Kepenggunaan Pintar di sini.

(Datuk Rosol Wahid, Timbalan Menteri Perdagangan Dalam Negeri dan Hal Ehwal Pengguna)

Tambah beliau, Akta Cap Dagangan 2019 memperuntukkan hukuman denda maksimum RM15,000 untuk setiap barangan bagi kesalahan pertama serta RM30,000 bagi setiap barangan untuk kesalahan kedua dan seterusnya.Mengenai aplikasi MyOri SmartSecure pula, beliau memaklumkan ia dibangunkan oleh dua syarikat tempatan."Penggunaan teknologi Internet benda (IoT) dalam menangani barangan tiruan akan meningkatkan tahap kecekapan dalam memastikan pengeluar produk dan pengguna tidak teraniaya.Aplikasi MyOri SmartSecure berfungsi dengan mengimbas pelekat MyOri yang terdapat pada produk yang ingin dibeli, pelekat tersebut hanya didapati pada bungkusan produk sekiranya syarikat pengeluar mendaftar dengan MyOri Services Sdn Bhd," katanya lagi.Beliau percaya, aplikasi tersebut dapat membela pengeluar produk dan memastikan pengguna membeli produk tulen tanpa rasa was-was.


200,000 liter minyak bernilai RM430,000 diseludup berjaya ditumpaskan

KOTA TINGGI, 2 Jun - Pasukan Polis Marin (PPM) Wilayah Dua berjaya menumpaskan cubaan menyeludup 200,000 liter minyak diesel bersubsidi bernilai kira-kira RM430,000 di Kampung Belungkor, Kota Tinggi, Johor hari ini.Turut ditahan tujuh lelaki warga tempatan dan empat warga asing berusia 30 hingga 55 tahun dipercayai terbabit dalam aktiviti penyelewengan berkenaan.Komander PPM Wilayah Dua Johor, Asisten Komisioner Polis Muhd Zailani Abdullah berkata, hasil soal siasat, minyak diesel tersebut akan dijual keluar negara dengan harga yang lebih tinggi dari pasaran tempatan dan kesemua yang ditahan gagal mengemukakan sebarang dokumen sama ada memiliki, menyimpan dan membawa barang kawalan tersebut."Jumlah keseluruhan rampasan termasuk minyak diesel, sebuah bot tug yang telah diubahsuai, tiga buah lori, lima kapal tangki dan lima unit pam dianggarkan bernilai RM5.5 juta," katanya di sini.

(Tujuh lelaki warga tempatan termasuk empat warga asing ditahan dalam serbuan di kawasan tepi jalan berhampiran di Kampung Belungkor di sini)

Muhd Zailani berkata, kesemua yang ditahan gagal mengemukakan sebarang dokumen sama ada memiliki, menyimpan dan membawa barang kawalan tersebut.Semua barang rampasan dan suspek yang ditahan diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) Johor untuk tindakan lanjut.Kes disiasat mengikut Akta Kawalan Bekalan 1961.